

Ufalme, Maagano na Kanoni ya  
Agano la Kale

­­

Nukuu

Kwanini Tusome Agano  
la Kale?

Somo la 1

**© 2020 Third Millennium Ministries**

Haki zote zimehifadhiwa. Hairuhusiwi kuzalisha sehemu yoyote ile ya chapisho hili katika mtindo wowote (isipokuwa nukuu fupi kwa kusudi la mapitio, maoni, au taaluma) au kwa njia yoyote ile kwa kujipatia faida bila idhini ya mmiliki, Third Millennium Ministries, Inc., 316 Live Oaks Blvd., Casselberry, Florida 32707.

**Toleo la Kiingereza**

Isipokuwa imeoneshwa vinginevyo, Maandiko yote yamenukuliwa kutoka the HOLY BIBLE, NEW INTERNATIONAL VERSION. Toleo la © 1973, 1978, 1984, 2011 International Bible Society. Yametumika kwa idhini ya the Zondervan Bible Publishers.

**Toleo la Kiswahili**

Isipokuwa imeoneshwa vinginevyo, Maandiko yote yamenukuliwa kutoka The HOLY BIBLE IN KISWAHILI, UNION VERSION. PUBLISHED AS BIBLIA MAANDIKO MATAKATIFU. Toleo la © 1997, Bible Society of Tanzania.

**Kuhusu Thirdmill**

Hili ni shirika lililoanzishwa mnamo mwaka wa 1997. Thirdmill ni shirika la huduma ya Kiinjili ya Kikristo ambalo limejikita katika kutoa:

**Elimu ya Biblia. Kwa Ajili ya Ulimwengu. Bila Malipo.**

Lengo letu ni kutoa elimu ya Kikristo pasipo malipo kwa maelfu ya wachungaji na viongozi wa taasisi za Kikristo ulimwenguni kote. Mafunzo haya ni mahsusi kwa wachungaji ambao hawajapata mafunzo ya kutosha ya neno la Mungu yanayoendana na utumishi wao. Tunalifikia lengo hili kwa kuzalisha na kusambaza ulimwenguni kote mtaala wa seminari kwa njia mbalimbali za kimawasiliano kwa lugha ya Kiingereza, Kiarabu, Kimandarini, Kirusi, na Kihispania. Mtaala wetu unaendelea kutafasiriwa katika lugha nyingi mbalimbali kupitia washirika wetu katika huduma hii. Mtaala wetu unajumuisha picha za video, maelekezo yaliyochapishwa/nukuu, ambayo yote yanapatikana kwenye intaneti. Mtaala huu umeandaliwa ili uweze kutumiwa katika mashule, vikundi, na watu binafsi, kwa njia zote mbili; njia ya mtandao na katika jumuia ndogondogo za kujifunza Neno la Mungu.

Kwa miaka mingi, tumeandaa masomo na maudhui ya kiwango cha juu sana na kuyatoa kwa njia rahisi na kupunguza gharama za masomo. Waandishi na wahariri wetu ni wabobezi katika Theolojia. Pamoja na ukweli huo, wao pia ni wazungumzaji wa lugha husika. Masomo yetu yameandaliwa na wanazuoni waliobobea katika Theolojia, wakufunzi wa seminari, na wachungaji wa makanisa kutoka sehemu mbalimbali ulimwenguni. Pamoja na hayo, wabunifu wetu wa picha, wachoraji wa vielelezo na wazalishaji wa Makala wanafanya kazi zao kwa viwango vya juu sana.

Ili kutimiza lengo letu la usambazaji na kuwafikia watu wengi zaidi, Thirdmill imebuni mbinu ya kushirikiana na makanisa, seminari, shule za Biblia, wamishenari, watangazaji Wakristo na wahudumu wa huduma za televisheni, na mashirika mengine. Ushirika wa jinsi hii umewezesha usambazaji wa masomo yetu kwa haraka na kuwafikia viongozi mbalimbali, wachungaji, na wanafunzi wa seminari. Pia tovuti yetu hutumika kama jukwaa la usambazaji na utoji wa Elimu ya ziada ili kukamilisha masomo yetu. Kupitia tovuti yetu Mkristo yeyote yule anaweza kuanzisha darasa la watu wenye lengo la kujifunza Neno.

Thirdmill inatambuliwa nchini Marekani na taasisi ijulikanayo kwa jina la IRS kuwa ni shirika la 501(c) (3). Hii ina maana kuwa shirika linaendeshwa kwa kutegemea michango kutoka makanisani, mashirika, biashara, na watu binafsi. Kwa maelezo zaidi kuhusu huduma yetu, na kujifunza namna ambavyo unaweza kushiriki, tafadhali tembelea tovuti yetu: www.thirdmill.org

**Yaliyomo**

[UTANGULIZI 1](#_Toc168040800)

[UTENGANO 2](#_Toc168040801)

[Sababu 2](#_Toc168040802)

[Uvuvio Jumuishi 2](#_Toc168040803)

[Udhihirisho wa Kiungu 4](#_Toc168040804)

[Aina 5](#_Toc168040805)

[Kitheolojia 5](#_Toc168040806)

[Kitamaduni 7](#_Toc168040807)

[Kibinafsi 8](#_Toc168040808)

[UMUHIMU 9](#_Toc168040809)

[Mafundisho ya Yesu 9](#_Toc168040810)

[Maoni Kinzani 9](#_Toc168040811)

[Uthibitisho Linganifu 13](#_Toc168040812)

[Mafundisho ya Paulo 15](#_Toc168040813)

[Maoni Kinzani 15](#_Toc168040814)

[Uthibitisho Linganifu 17](#_Toc168040815)

[MATUMIZI 19](#_Toc168040816)

[Changamoto 20](#_Toc168040817)

[Ulimwengu wa Kale 21](#_Toc168040818)

[Mwendelezo wa Kihistoria 21](#_Toc168040819)

[Ulimwengu wa Sasa 22](#_Toc168040820)

[Viunganishi 23](#_Toc168040821)

[Mungu ni Yule yule 23](#_Toc168040822)

[Ulimwengu ni Uleule 26](#_Toc168040823)

[Watu ni Walewale 28](#_Toc168040824)

[Maendeleo 30](#_Toc168040825)

[Nyakati 31](#_Toc168040826)

[Kitamaduni 33](#_Toc168040827)

[Kibinafsi 33](#_Toc168040828)

[HITIMISHO 34](#_Toc168040829)

[WAANDAAJI WA SOMO 35](#_Toc168040830)

UTANGULIZI

Kama tungewauliza watu wasio na utamaduni wa Kiyahudi au Kikristo, “Kwa nini mtu asome Agano la Kale?” inawezekana wengi wao wangejibu hivi, “Agano la Kale ni la zamani mno na halina manufaa kwetu leo.” Lakini sisi Wakristo; tunaheshimu na kulipokea Agano la Kale yakuwa ni Neno la Mungu, na tena ni Maandiko matakatifu. Si hilo tu, cha kushangaza ni kwamba, hata tunapowauliza Wakristo, “kwa nini tusome Agano la Kale”, baadhi yetu hukiri kwamba “Agano la Kale bado lina mambo kadhaa yanayotuhusu, lakini si yote.” Kwa ujumla, hata Wakristo waaminifu wanasema, “Agano la Kale ni la zamani sana hivyo hakuna haja ya kulisoma.” Kwa kuzingatia mitazamo hii, ni sharti kujiuliza swali hili: yakuwa, kuna haja gani kwetu Wakristo wa leo kujifunza Agano la Kale?

Somo hili ni la kwanza katika mfululizo wa masomo yetu yahusuyo Ufalme, Maagano na Kanoni ya Agano la Kale; mfululizo unaochunguza mawazo makuu yahusuyo Ufalme wa Mungu, Maagano ya Mungu, na jinsi mawazo hayo yalivyotumiwa katika Agano la Kale. Somo hili la kwanza linalenga kujibu swali hili mtambuka: “Kwa nini tusome Agano la Kale?”. Kwa nini wafuasi wa Kristo hivi leo wanapaswa kujishughulisha kujua sehemu hii ya Biblia? Kwa nini tujitoe na kufanya bidii kujifunza Maandiko haya makuukuu?

Kwa kuanza, ni vyema kukiri kwamba, kujifunza Agano la Kale si jambo rahisi kufanya hapa duniani. Siyo rahisi hasa ukizingatia kwamba Agano la Kale lina vitabu vingi, na vimeandikwa na waandishi mbalimbali; ambao pia wameandika kuhusu matukio mbalimbali ya kihistoria kwa kipindi cha takribani miaka 1000. Hata hivyo, kama tutakavyoona katika mfululizo huu, ni wazi kwamba: vitabu vyote hivi vinaunganishwa na imani moja waliyokuwa nayo waandishi hao wa Agano la Kale; imani ya msingi ambayo waandishi wote wa Agano la Kale waliamini. Wote waliamini kuwa, Mungu alidumisha mahusiano yake na Israeli kupitia sheria alizozianzisha kwa njia ya maagano. Aidha, waandishi wote waliamini kwamba maagano hayo yalilenga kutimiza kusudi moja mahsusi la Mungu katika historia; yaani, Mungu kujitukuza mwenyewe kwa kuleta viumbe vyake vyote katika ufalme wake. Waandishi wa Agano la Kale walijenga imani yao katika Ufalme wa Mungu na Maagano, hasa walipoelezea kuhusu mazingira maalumu katika vitabu vya Kanoni ya Agano la Kale.

Tunapojiuliza swali kwamba, “Kwa nini tusome Agano la Kale?”, tutajadili mambo makuu matatu. Kwanza, tutazingatia kwamba ni sharti kujifunza Agano la Kale kwa makini kwa sababu ya karne nyingi zinazotutenga sisi na watu wa Agano la Kale. Pili, tutaona kwamba ni sharti tujifunze Agano la Kale kwa sababu ya umuhimu wa maudhui yaliyopo katika Agano la Kale kwa Wakristo wote wa sasa. Na tatu, tutachunguza kwa nini pia tusome Agano la Kale ili kubaini mafundisho yake sanifu kwa maisha yetu. Tuanze kwa kujadili utengano au umbali unaoonekana kati yetu na Agano la Kale.

UTENGANO

Mara nyingi wanafunzi wa Biblia hupitia hatua na mchakato unaofanana hasawanapoanza kusoma na kujifunza Agano la Kale. Tumefundishwa kwa usahihi kabisa kuwa, Agano la Kale ni Neno la Mungu, lililovuviwa na halina makosa. Hata hivyo, wengi wetu hudhani kwamba Maandiko haya ni lazima yabebe mafundisho yanayoweza kutumiwa moja kwa moja katika maisha ya sasa ya Mkristo. Na ikiwa tutachagua kuzungumzia baadhi ya mada za jumla kama vile sifa za Mungu, au amri za Mungu, yaani, “Usiibe” au “Usiue”; tunajiona kana kwamba tupo katika njia sahihi. Lakini ni tofauti sana tunaposoma Agano la Kale kwa makini zaidi. Tunapozama na kutafuta maelezo ya kina zaidi, ndipo tunagundua kuwa sehemu nyingi za Agano la Kale huwasilisha mitazamo ambayo kwa kawaida haifahamiki sana. Kwa kweli, kadiri tunavyosoma, ndipo tunahisi kana kwamba tunachunguza ulimwengu wa kale na wa mbali sana.

Katika somo hili, tutachunguza suala la utengano uliopo kati yetu sisi na Agano la Kale kwa njia mbili: Kwanza, tutagusia sababu za utengano, au umbali wenyewe; hasa kwa nini mara nyingi maandiko haya yanaonekana kuwa mageni kwetu? Na pili, tutachunguza aina tofauti za dhana ya utengano au umbali tunaokabiliana nao. Je, kuna mitazamo ya aina gani juu ya Agano la Kale ambayo hulifanya lionekane kuwa tofauti sana na jinsi tunavyoamini sisi Wakristo wa sasa? Hebu sasa tutazame kwanza, sababu za msingi za zinazoleta utengano kati yetu na Agano la Kale.

Sababu

Zipo angalau sababu mbili ambazo mara nyingi hutufanya tujione kuwa tumetengwa na tuko mbali sana na Agano la Kale. Kwanza, Mungu aliwapa wanadamu Maandiko haya kupitia njia ijulikanayo kama Uvuvio Jumuishi. Na pili, Mungu aliliandaa Agano la Kale ili kutimiza kusudi lake kupitia mchakato ujulikanao kama Uthihirisho wa Kiungu. Tabia hizi za Agano la Kale ndiyo sababu ya changamoto nyingi tunazokabiliana nazo tunaposoma sehemu hii ya Biblia. Tuanze kwa kutafakari hatua ya uvuvio jumuishi.

Uvuvio Jumuishi

Imekuwa kawaida kuelezea mtazamo wa kihistoria wa kiinjili kuhusu uvuvio wa kiungu wa Maandiko kama “uvuvio jumuishi.” Ingawa tunathibitisha kuwa Roho Mtakatifu alivuvia Maandiko, tunatumia msamiati huu kuonyesha kwamba uvuvio huo haukubagua haiba, uzoefu na makusudi ya waandishi. Hii ina maana kwamba, chini ya uangalizi maalumu usio na makosa wa Roho Mtakatifu, waandishi ambao ni binadamu pia waliamua wenyewe juu ya mambo ya kuandika. Ni wazi kwamba Biblia haijatokana na uvuvio wa “kiimla”, kana kwamba Mungu aliwatumia waandishi pasipo wao kushiriki au kutambua. Pia Biblia haikuandikwa kwa uvuvio wa “kihisia; kana kwamba Mungu aliwashawishi waandishi wa Biblia kuandika; au kama tunavyowaona wanamuziki au wasanii “wanatafuta” mzuka au hisia ili waandike nyimbo zao. Badala yake, Mungu alisimamia maudhui ya Maandiko Matakatifu ili lisiwepo kosa lolote; na ili kwa hakika liweze kuitwa Neno la Mungu. Lakini pia, aliwatumia watu pamoja na haiba zao, uzoefu wao na makusudi yao ili tuweze kusema dhahiri kabisa kuwa Maandiko Matakatifu pia ni maneno ya watu watakatifu.

Tafakari jinsi Petro alivyosema kuhusu nyaraka za Paulo katika 2 Petro 3:15-16. Hapo tunasoma maneno haya:

Hesabuni uvumilivu wa Bwana kuwa ni wokovu, kama ndugu yetu mpendwa Paulo alivyokwisha kuwaandikieni kwa hekima aliyopewa na Mungu. Ameandika hivyo hivyo katika barua zake zote akizungumzia mambo haya. Barua zake zina mambo mengine ambayo ni magumu kuelewa, ambayo watu wajinga na wasio na msimamo huyapotosha, kama wanavyopotosha sehemu nyingine za Maandiko; na hivyo wanajiletea kuangamia (2 Petro 3:15-16).

Katika kifungu hiki, mtume Petro anathibitisha kwamba nyaraka za Paulo ziliandikwa na Paulo mwenyewe kwa hekima aliyopewa na Mungu. Kwa maneno mengine: Roho wa Mungu alizivuvia nyaraka za Paulo ili kwamba zisiwe maandishi ya kibinadamu tu, bali yawe maneno kutoka kwa Mungu mwenywe. Petro pia anathibibitisha kwamba, haiba ya Paulo inaonekana katika nyaraka hizi. Tazama anavyosema: “Paulo alivyowaandikia kwa hekima *aliyopewa*.” Hii ina maana kwamba Maandiko haya pia bado yalikuwa ni nyaraka za Paulo. Hivyo tunaweza kuona kwamba kutokana na mtazamo wa Petro, nyaraka za mtume Paulo ni matokeo ya mchakato uliomhusisha Mungu, na mwandishi ambaye ni binadamu.

Mtazamo huu pia ni wa kweli kuhusu sehemu nyingine za Agano la Kale. Ndiyo maana sheria ya Agano la Kale haijaitwa sheria ya Mungu tu, bali pia huitwa Sheria ya Musa. Hii ni kwa sababu sheria ilitoka kwa Mungu pamoja na *kwa* Musa. Na ndiyo maana Zaburi nyingi huitwa Zaburi za Daudi. Mtazamo wa uvuvio jumuishi pia unaeleza kwa nini waandishi wa Biblia walizungumzia waandishi wa kibinadamu kama Isaya, Yeremia, na Danieli. Ingawa Mungu ndiye alikuwa mwandishi mkuu wa Agano la Kale, alitumia manabii watakatifu kuandika vitabu hivi kwa njia ambayo ina akisi haiba zao. Yaani wao walikuwa akina nani, na waliishi lini na wapi.

Unapofikiria haya, ni rahisi kuona kwa nini uvuvio jumuishi katika uandishi wa Biblia unatuweka sisi mbali na mazingira ya Agano la Kale. Ukweli ni kwamba, waandishi wote wa Agano la Kale walikuwa ni watu walioishi zama za kale. Waliishi katika ulimwengu wa Mashariki ya kati; na kwa hali zote walifikiri na kuandika kama watu wa zama hizo. Na zaidi ya hayo, waandishi wa Agano la Kale waliandika kabla ya kuja kwa Kristo. Hawakuwa na theolojia iliyokamili ya Agano Jipya kama ilivyo sasa. Matokeo yake, wewe na mimi tunaposoma Agano la Kale, mara nyingi tunaanza kuona kwamba ulimwengu wa Agano la Kale ulikuwa wa tofauti kabisa na ulimwengu wetu wa sasa.

**Wayahudi wa Agano la kale waliishi kwa kufuata sheria za Kilawi zaidi ya 600 ambazo ziliongoza kila kipengele cha maadili, ustaarabu, na maisha yao ya kiroho. Sheria zilizoongoza pia mahusiano yao kati ya mtu mume na mtu mke; wanyama, kilimo, na sikukuu. Hivyo, mambo haya yote ni muhimu katika ufafanuzi na uelewa wetu. Tusijaribu tena kuuweka ulimwengu wa karne ya 21 kwenye ulimwengu wa karne ya kwanza au ulimwengu wa kabla ya Kristo.**

**— Dr. Thaddeus J. James, Jr.**

Pamoja na changamoto zilizotokana na uvuvio jumuishi wa waandishi wa Biblia, lazima tutambue kwamba sababu nyingine inayotufanya kuhisi umbali uliopo kati yetu na Agano la Kale, ni namna ambavyo Mungu amejidhihirisha kwetu.

Udhihirisho wa Kiungu

Neno “udhihirisho” kwa upana wake, ni neno ambalo wanatheolojia hulitumia kueleza ukweli kuwa, kila wakati ambapo Mungu anapojifunua mwenyewe kwa mwanadamu; anazungumza kwa namna ya kibinadamu. Kwa kuwa Mungu ni mkuu kuliko vitu vyote na siyo rahisi kumjua kwa undani; ndiyo maana kila anapojifunua mwenyewe, hufanya hivyo kwa namna ambayo wanadamu wa kawaida wanaweza kuelewa. Vinginevyo, tusingeweza kumfahamu Mungu hata kidogo. Katika kitabu cha Isaya 55:8-9 tunasoma maneno haya:

Maana mawazo yangu si mawazo yenu, wala njia zenu si njia zangu; asema BWANA. Kwa maana kama vile mbingu zilivyo juu sana kuliko nchi, kadhalika njia zangu zi juu sana kuliko njia zenu, na mawazo yangu kuliko mawazo yenu (Isaya 55:8-9).

Hakika mawazo, na njia za Mungu zi juu sana; zinazidi ukomo wa uelewa wa mwanadamu. Ndiyo maana kila mara Mungu anapojifunua kwetu, hufanya hivyo kwa namna ya kibinadamu; na anafanya hivyo ili angalau baadhi yetu tuweze kufahamu na kufuata kile alichokifunua kwetu.

Sasa, ni muhimu kutambua kwamba, katika Agano la Kale Mungu hajajidhihirisha katika kiwango cha ukomo wa uelewa wa binadamu tu. Bali Mungu amejidhihirisha pia kupitia matukio halisi ya kihistoria ya wana wa Israeli walipoishi katika Mashariki ya Kati. Hii ina maana kwamba, alitaka Maandiko ya Agano la Kale yafahamike kwanza kwa Waisraeli.

Na kwa sababu wapokeaji wa kwanza wa Agano la Kale walikuwa Wayahudi wa kale, ndiyo maana Agano la Kale liliandikwa kwa lugha ya Kiebrania na Kiaramaiki. Pia Mungu alitoa amri kumi na kuziandika kwenye vipande vya mawe kwa sababu ilikuwa ni desturi ya kawaida ya wakati huo kwa nyaraka muhimu za kitaifa, zikiwemo sheria za kifalme, kutolewa kwa njia hii. Kwa ujumla, muundo wa kawaida wa uandishi wa Agano la Kale kama simulizi, mashairi, maandiko ya hekima, na sharia; vilifanyika kufuatia muundo wa uandishi uliokubalika kwa nyakati hizo katika Mashiriki ya Kati. Ni kwa njia kama hizi na nyingine nyingi, Mungu alidhihirisha Agano la Kale kwa watu wake kupitia mazingira yao ili waweze kulielewa.

Kwa sababu hiyo, mimi na wewe tunaposoma Agano la Kale, mara nyingi tunapata wakati mgumu kuelewa kwa sababu tunakabiliwa na ukweli kwamba liliandikwa kwa kulenga watu walioishi miaka mingi iliyopita. Na pia liliandikwa kwa ajili ya watu wa Israeli wa zama hizo za kale.

**Kila kitabu katika Biblia kiliandikwa kwa ajili ya kundi maalumu la watu, na sisi tunaoishi katika karne ya 21 siyo walengwa wa kwanza. Nadhani inashangaza sana, na pia inaweza kuwa ni msaada kwetu kutambua kwamba Karibu kila kitabu katika Agano Jipya, ni nyaraka au barua. Hivyo tunaposoma nyaraka hizo, na pia unaweza kusema hivyo kuhusu Biblia yote … tunasoma barua za watu wengine. Ni zetu pia kwa sababu sisi ni sehemu ya kanisa, lakini ziliandika kwanza kwa ajili ya watu maalumu.**

**— Dr. Robert MacEwan**

Sasa baada ya kuwa tumeona baadhi ya sababu za utengano uliopo kati yetu na Agano la Kale, sasa tutazame mada yetu ya pili ambayo tutajadili aina ya umbali uliopo kati yetu na Agano la Kale. Ni mambo gani tunayokumbana nayo katika Agano la Kale ambayo huonekana mageni kwetu?

Aina

Ni vyema kukiri kwamba, kwa namna nyingi, Agano la Kale linaonekana kujitenga na watu wa zama hizi za sasa. Ukweli huu pia, unaweza kusababisha hali ya sintofahamu kwa wasomaji, na inaweza pia kutukatisha tamaa kusoma sehemu hii ya Biblia. Njia mojawapo ya kutusaidia kujiepusha na hali ya kukata tamaa, ni kubaini baadhi ya mambo yaliyopo katika Aganao la Kale ambayo yanaonekama kama hayana manufaa kwetu. Tutakapojua mambo hayo na umbali uliopo kati yetu, ndipo tutaweza kufahamu na namna ya kutumia Maandiko haya Matakatifu katika maisha yetu.

Zipo njia nyingi za kutuwezesha kutambua aina za utengano uliopo kati yetu na Agano la Kale, lakini kwa muktadha wetu, tutazungumzia njia tatu tu: kwanza, utengano wa kitheolojia; pili, utengano wa kitamaduni; na tatu, utengano binafsi. Aina tatu hizi za utengano zinashabiiana kwa namna nyingi. Lakini kwa kutimiza lengo la mjadala huu, tutajadili njia moja baada ya nyingine. Tutaanza na utengano wa kitheolojia ambao unatukabili kila mara tunaposoma na kujifunza Agano la Kale.

Kitheolojia

Tunapozungumzia utengano wa kitheolojia, kimsingi tunazungumza kuhusu tofauti ya ufunuo ambao waandishi wa Agano la Kale walipokea, na ufunuo kamili ambao tumepokea katika Kristo. Kila Mkristo anatambua kuwa Agano la Kale limebeba mitazamo ya kitheolojia ambayo kwa kawaida haifanani na mafundisho ya Agano Jipya. Tutazame japo mifano kadhaa hapa.

Katika Mwanzo 22, Mungu alimwamuru Ibrahimu amtoe mwanaye kama sadaka ya kuteketezwa, na Mungu alimbariki kwa sababu ya utayari wake wa kufanya hivyo. Lakini hebu fikiri, tungemchukuliaje mtu ambaye hivi leo anaamini kwamba Mungu amemwamuru amtoe mwanae kuwa sadaka ya kuteketezwa? Kimsingi hatuwezi hata kuthubutu kusema kuwa wazo hilo ni la kitheolojia.

Katika nyakati za Musa, Mungu alitaka watu wake walio waaminifu kutembea mfano wa jeshi kuu kutoka Misri kwenda katika Nchi ya Ahadi. Lakini kwa nyakati hizi itakuwa kituko, na jambo la kushangaza kuona kundi la Wakristo wakitembea katika jangwa la Sinai eti wakielekea katika Nchi ya Ahadi.

Pia katika Agano la Kale, tunasoma habari za watu waliojitoa wenyewe kwa ajili ya kazi ya Mungu na kuweka naziri kwa kula viapo vya kutonyoa nywele zao. Na mahali pengine tunasoma kuwa Mungu alilitenga hekalu huko Yerusalemu kama mahali *pekee* ambapo watu wake wanapaswa kuabudu. Kadhalika, tunasoma kuwa Mungu aliwataka watu wake kuteketeza wanyama kama dhabihu kwa ajili msamaha wa dhambi; na kwamba aliagiza kuangamizwa kwa miji yote ya Wakanaani, wakiwemo wanawake na watoto.

Je! si jambo la kushangaza kwetu kuwa Agano la Kale linatutaka sisi kuamini kwamba Mungu alifanya mambo hayo yote ambayo yanakinzana na ufunuo wa Agano Jipya? Tofauti kama hizi za Kitheolojia zinaonekana katika maeneo mengi na idadi yake ni kubwa. Hali hii inadhihirisha kuwa, kuna utengano mkubwa wa kitheolojia kati yetu na Agano la Kale.

**Mungu anapojidhihirisha kwetu, hufanya hivyo kwa wakati na mahali maalumu. Fikiria kuhusu matendo ya agano la kale ambapo baadhi ya sheria za vyakula zilikuwa zikitumika pamoja na baadhi ya matambiko yanayofanya unajisi. Hayo yalitakiwa kufanywa na Waisraeli wa Agano la Kale, lakini sisi hatupaswi kufanya hivyo leo kutokana na mabadiliko ya agano. Yamkini mtu anaweza kufanya mambo haya, lakini siyo lazima. Hayana umuhimu kwa maana ya kutekeleza agano. Inakupasa kuwa makini sana, tena sana unapowataka watu kuyafanya hayo eti kwa sababu Agano la Kale linaagiza kuyafanya; unaweza kuangukia katika hatari ya kusema kwamba, “Ili tuweze kuwa na mahusiano mazuri na Mungu, ni lazima tuwe chini ya agano la kale ambalo tayari limekwisha kutimizwa.” Hivyo, baaadhi ya matendo kama hayo siyo muhimu kwa sababu ya mabadiliko ya agano.**

**— Dr. Stephen J. Wellum**

Pamoja na utengano wa kitheolojia, aina nyingine ya utengano kati yetu na Agano la Kale ni; utengano wa kitamaduni kati ya Mashariki ya kati na ulimwengu wetu wa sasa.

Kitamaduni

Utengano wa kiutamaduni uliopo kati yetu na nyakati za Agano la Kale, unatokana na tabia ya tamaduni za kibinadamu kubadilika kila wakati. Jamii zinabadilika, na desturi za zamani zinaonekana hazina maana na zimepitwa na wakati. Jaribu kufikiri, kama ungeweza kuiona nchi yako ilivyokuwa miaka 200 iliyopita. Mabadiliko na tofauti nyingi zinaweza kutufanya tujisikie kama tuko katika ulimwengu mwingine kabisa, japokuwa kwa uhalisia tuko katika nyakati tofauti kidogo tu. Sasa, ikiwa kipindi cha miaka 200 tu kinaweza kuonesha tofauti kubwa kuhusu eneo moja, si zaidi sana kwetu sisi kuona tofauti kubwa kati yetu na nyakati za Agano la Kale? Kuna tofauti kubwa sana kati ya mashariki ya kati ya kale na ulimwengu wetu wa leo. Mambo mengi tunayosoma katika Agano la Kale ni mageni kwetu.

Utengano huu wa kiutamaduni unakuwa dhahiri kwetu pale ambapo Agano la Kale linapojaribu kuelezea Maisha ya watu katika maeneo mbalimbali ya ulimwengu uliopita. Ikiwa ni Israel, Kanaani, Misri, Ashuru, Babeli, Uajemi au tamaduni nyingine nyingi zinazotajwa katika Aganao la Kale. Wahusika wa nyakati hizo walikuwa na imani tofauti za kiutamani, maadili na mila kama ilivyo kwetu leo. Lakini vilikuwa tofauti sana na imani, maadili na mila zetu za kisasa. Hebu tuangalie mifano michache tu ya tamaduni za binadamu kama zinavyoelezwa katika Agano la Kale.

Sehemu kubwa ya Agano la Kale inaeleza ulimwengu uliotawaliwa na kilimo. Karibu kila ukurasa wa Maandiko Matakatifu tunasoma kuhusu habari za kilimo na ufugaji; lakini ni vigumu kwa watu wengi wanaoishi mijini kwa sasa kuelewa maisha yalivyokuwa katika ulimwengu uliopita. Maendeleo, na matumizi ya Teknolojia pia yalikuwa tofauti sana katika kipindi cha Agano la Kale. Teknolojia nyingi ambazo wengi wetu tunazitumia kwa sasa kufanya mawasiliano, na kufanya kazi hazikuwepo katika nyakati zile za zamani.

Katika Agano la Kale, tunasoma kuhusu ndoa za kupangiwa na wazazi bila ridhaa ya wanandoa wenyewe. Pia tunasoma habari za watu mashuhuri katika Biblia ambao walikuwa na ndoa za mitala. Aina anuai za utumwa pia zinaonekana kutajwa katika Agano la Kale. Na kwa upande mwingine, tamaduni za Waisraeli na watu wasio Waisraeli ziliathiriwa sana na siasa za kibeberu. Kulikuwa na tofauti kidogo kwenye mambo ya utawala, hasa miongoni mwa makabila yaliyoishi jangwani. Hata hivyo, Wafalme wenye nguvu au watawala na majeshi yao yenye nguvu yanaonekana kushika hatamu katika sehemu kubwa ya Maandiko haya. Kwa ujumla, wahusika wakuu wa Agano la Kale hawakujua chochote kuhusu aina ya utawala wa kisasa wa kidemokrasia.

Tunaposoma mambo kama haya yakifanyika katika maisha ya Agano la kale, tunashangazwa kiasi cha kushindwa hata kujua nini cha kufanya. Tunajiuliza, tufanye nini na Biblia kama hii ambayo imejaa tamaduni ambazo zinatofautiana sana na tamaduni zetu? Tofauti hizi za kiutamaduni pia, zinadhihirisha utengano mkubwa uliopo kati yetu na Agano la Kale.

**Nafikiri ukitazama nyuma, kwa mfano katika Agano la Kale, utagundua kuwa kuna mambo ambayo yanaonekana kuwa tofauti sana na mazingira yetu ya sasa. Kwanza, kimandhari na matendo, Agano la Kale limejikita zaidi katika kilimo. Pili, ndoa za mitala lilikuwa jambo la kawaida. Na kwa sababu hiyo kuna utengano wa kiutamaduni kati yao na sisi.**

**— Dr. Luis Orteza**

Baada ya kujadili jinsi Theolojia na Utamaduni katika Agano la Kale zinavyotushangaza, sasa tuangalie aina ya tatu ya utengano, aina hii ya utengano inajulikana kama “Utengano wa Kibinafsi.”

Kibinafsi

Tunapozungumzia utengano wa “kibinafsi”, tuna maana kuwa watu walioishi katika nyakati za Agano la Kale walikuwa tofauti na watu wa sasa. Tofauti zilizopo kati yetu na wao zinahusisha mambo binafsi ya kibinadamu. Hata hivyo, ni kweli kwamba watu wa nyakati za Agano la Kale hawakuwa tofauti na sisi katika Nyanja zote. Kama tutakavyoona hapo baadae katika somo hili, watu hao walifanana na sisi katika mambo mengi. Lakini, ikumbukwe kuwa, watu hao walikuwa na uzoefu tofauti wa kibinafsi unaowafanya kutofautiana na sisi.

Si jambo la kushangaza kwamba, watu wa nyakati za Agano la Kale walikuwa tofauti na watu wa nyakati za leo. Ni vyema kufahamu kuwa, tabia na shughuli zao za kimaisha zilitokana na mtazamo wao wa kitheolojia na kiutamaduni. Labda tufikiri kwa jinsi hii: kwa jicho la kitheolojia, watu wengi katika Agano la Kale walikuwa na uzoefu wa ajabu sana wa kiroho tofauti na tulivyo sasa. Walipata maono kutoka mbinguni na pia walipata kusikia sauti ya Mungu moja kwa moja. Walikuwa na mahusiano na viumbe vya mbinguni. Hebu jiulize, ungekuwa wa tofauti kiasi gani kama ungepata uzoefu wa kiroho kama huo?

Je! ungekuwa mtu wa namna gani kama ungekuwa na maono kutoka mbinguni; ukasikia sauti ya Mungu, na kuona malaika na mapepo? Bila shaka uzoefu wa namna hii ungetubadilisha kwa jinsi ya ajabu sana. Hata hivyo, kujua ukweli huu kunatusaidia sisi kukubali kuwa tunatofautiana na watu wa nyakati za Agano la Kale kwa njia nyingi tofauti.

Zaidi sana, fikiri kuhusu jinsi tulivyo tofauti na watu wa nyakati za Agano la Kale kwa sababu ya athari za utamaduni. Katika nyakati za Agano la Kale, watu tofauti walikuwa na majukumu yaliyokubalika kiutamaduni ambayo kwa hakika ni mageni kwetu. Kulikuwa na wafalme, malkia, wahudumu na watumwa. Wanaume na wanawake walielewa na kutekeleza majukumu yao tofauti na ilivyo kwetu sasa. Haiba za watu wa nyakati za Agano la Kale ziliathiriwa kwa sehemu kubwa na athari za kivita vya nyakati hizo. Nyakati za ukame, na njaa walizopitia bila kuwa na msaada wa teknolojia kama ilivyo sasa, viliathiri afya ya mwili na akili ya watu wa kale. Wengi wetu leo hatujapitia madhila kama haya; na ndiyo maana mara nyingi tunapata wakati mgumu sana kujihusisha na aina ya watu waliotajwa katika Agano la Kale.

Kwa kuwa tumetambua sababu na aina za utengano kati yetu na Agano la Kale, sasa tugeukie mada yetu ya pili: umuhimu wa Agano la Kale kwa watu wa sasa. Ikiwa Agano la Kale liliandikwa zamani sana, kuna sababu gani ya kutufanya tuamini kuwa bado lina umuhimu kwetu leo?

UMUHIMU

Zipo sababu lukuki zinazowafanya Wakristo kuona umuhimu wa Agano la Kale katika maisha yao. Lakini sababu ya muhimu zaidi inatokana na Yesu mwenyewe pamoja na mitume na manabii wake wa karne ya kwanza. Watu hawa kwa pamoja walifundisha kwa ujasiri mkubwa kuwa, Agano la Kale siyo Neno la Mungu lenye mamlaka kwa Israeli pekee, bali ni Neno la Mungu kwa Wakristo wa nyakati zao pia. Wakristo wengi leo wanaamini kuwa ujio wa Agano Jipya umeondoa Agano la Kale! Lakini Yesu na mitume wake na manabii walifundisha kinyume chake. Walifundisha kwamba, Agano la Kale ni muhimu kwa Wakristo wote waaminifu watakaoishi kila kizazi.

Agano Jipya linatufundisha katika maeneo mengi kuwa Agano la Kale lina umuhimu katika maisha yetu, lakini kwa sasa tutaangalia maeneo mawili tu. Kwanza, tutaangalia baadhi ya mafundisho ya Yesu; na pili, tutajadili mafundisho kadhaa ya mtume Paulo. Tuanze kwa kuangalia mafundisho ya Yesu kuhusu umuhimu wa Agano la Kale.

Mafundisho ya Yesu

Ili kuelewa mafundisho ya Yesu kuhusu umuhimu wa mamlaka ya Agano la Kale kwa wafuasi wake, tutaangalia kwa kifupi pande mbili za mafundisho yake. Tutaanza na vifungu kadhaa vya maandiko ambavyo huwasilishwa kama maoni kinzani ya Yesu juu ya Agano la Kale. Na kisha, tutachunguza uthibitisho wake kuhusu umuhimu wa Agano la Kale. Tuanze kwa kujadili baadhi ya mambo ambayo wasomaji wengi wa Biblia wameyachukua kama maoni hasi ya Yesu juu ya Agano la Kale.

Maoni Kinzani

Bila shaka wengi wetu tunafahamu kuhusu mahubiri ya Yesu kama yalivyoandikwa katika Mathayo 5-7. Katika mahubiri yake, Yesu aligusia mambo kadhaa yahusuyo maadili. Namna ambavyo Yesu alieeleza masuala hayo imewafanya waumini wengi kuamini kuwa Yesu alipinga, au alisahihisha mafundisho ya Agano la Kale. Hebu sikia maneno ya vifungu hivi maarufu. Katika Mathayo 5:21-22 tunasoma maneno kuhusu kuua:

Mmesikia watu wa kale walivyoambiwa, “Usiue, na mtu akiua, itampasa hukumu.” Bali mimi nawaambieni, “Kila amwoneaye ndugu yake hasira itampasa hukumu; na mtu akimtusi ndugu yake, itampasa baraza; na mtu akimwapiza, itampasa jehanamu ya moto (Mathayo 5:21-22).

Katika Mathayo 5:27-28 Yesu alizungumzia uzinzi kwa jinsi hii:

Mmesikia kwamba imenenwa, “Usizini.” Lakini mimi nawaambia, “Kila mtu amtazamaye mwanamke kwa kumtamani, amekwisha kuzini naye moyoni mwake (Mathayo 5:27-28).

Katika Mathayo 5:31-32 pia alizungumzia talaka:

Imenenwa pia, “Mtu akimwacha mkewe, na ampe hati ya talaka.” Lakini mimi nawaambia, “Kila mtu amwachaye mkewe, isipokuwa kwa habari ya uasherati, amfanya kuwa mzinzi; na mtu akimwoa yule aliyeachwa, azini.” (Mathayo 5:31-32).

Katika Mathayo 5:33-34 tunaona jambo pia wakati Yesu akiongelea viapo:

Tena mmesikia watu wa kale walivyoambiwa, “Usiape uongo, ila mtimizie Bwana nyapo zako;” lakini mimi nawaambia, Usiape kabisa; hata kwa mbingu, kwa maana ndicho kiti cha enzi cha Mungu (Mathayo 5:33-34).

Pia Yesu alizungumzia kulipiza kisasi katika Mathayo 5:38-39:

Mmesikia kwamba imenenwa, “Jicho kwa jicho, na jino kwa jino.” Lakini mimi nawaambia, “Msishindane na mtu mwovu; lakini mtu akupigaye shavu la kuume, mgeuzie na la pili.” (Mathayo 5:38-39).

Na hatimaye, Kristo anazungumzia kuhusu kuwapenda maadui katika Mathayo

5:43-44:

Mmesikia kwamba imenenwa, “Umpende jirani yako, na umchukie adui yako.” Lakini mimi nawaambia, “Wapendeni adui zenu, waombeeni wanaowaudhi.” (Mathayo 5:43-44).

Wafuasi wote wa Kristo wanapaswa kukubali kwamba, Yesu ndiye ufunuo wa juu zaidi wa Mungu; na hivyo, mafundisho yake yamekamilika kuliko mafundisho ya Agano la Kale. Mafundisho yake yanapenya kwenye moyo na kwa upana mkubwa ambao Agano la Kale halikuweza kufika. Lakini kwa bahati mbaya, Wakristo walio wengi wanadhani kwamba, mtazamo wa Yesu kuhusu uuaji, uzinzi, talaka, viapo, kulipiza kisasi, na kuwapenda maadui kunapingana na mafundisho ya Agano la Kale.

Wapo waumini wengi kwa makosa wanaamini kuwa, Yesu aliyakataa mafundisho ya Agano la Kale ili kuyapa nguvu zaidi mafundisho yake. Tuseme kwa mfano, ikiwa mtazamo huu maarufu ni kweli hata kidogo; basi tunayo sababu nzuri ya kufikiri kwamba, Yesu alikuja kututenga sisi na mamlaka ya kimaadili ya Agano la Kale. Lakini tukitafakari kwa kina zaidi juu ya kile Yesu alichosema katika Mathayo 5, tutagundua kuwa mtazamo huu si wa kweli. Kimsingi, Yesu hakupingana na mafundisho yoyote ya Agano la Kale hata kidogo. Badala yake, alithibitisha mamlaka ya Agano la Kale na kusahihisha ufahamu usiofaa wa watu nyakati hizo.

Yesu hakukinzana na Agano la Kale, bali alipinga namna ambavyo waandishi na Mafarisayo wengi *walilifafanua* Agano la Kale nyakati zile. Kumbuka kuwa, nyakati hizi za Yesu, ni watu wachache tu walikuwa na fursa ya kusoma Biblia moja kwa moja. Hivyo, watu wa kawaida huko Israeli walitegemea sana mafundisho kutoka kwa viongozi wao wa kidini. Lakini mara nyingi waandishi, na Mafarisayo katika mafundisho yao, waliegemea katika desturi walizokuwa wameziongeza katika Agano la Kale badala ya kufundisha Agano la Kale lenyewe. Jambo la kusikitisha ni kwamba, desturi na mafundisho yao yaliweka mkazo katika utii wa nje badala ya hali ya moyo; jambo ambalo ni la msingi sana katika mafundisho ya Yesu na katika Agano la Kale.

Kwa ujumla, Yesu alitofautiana nao kwa sababu ya mafundisho yake ambayo kwa hakika yanaendana na Agano la Kale. Alifanya hivyo kwa kutumia nukuu ya maneno kama vile imekwisha “*kunenwa”* na “*kusikika*.” Kwa maneno mengine, alikuwa akishughulika na mapokeo yasiyofaa. Mara zote, Yesu na wahusika wengine katika Agano Jipya wanaponukuu Agano la Kale, wote wanazungumzia kuhusu kile kilichokuwa “kimeandikwa” au “kusemwa.” Na hakuna mahali popote ambapo Yesu anapinga kitu chochote kilichowasilishwa kwa namna hiyo. Hivyo, katika mahubiri ya mlimani, Yesu alikuwa hapingani na kile kilichokuwa *kimeandikwa* katika Agano la Kale; badala yake alipingana na tamaduni na mapokeo yaliyoenezwa na waalimu wengine huko Israeli. Kwa uelewa huu sasa, tunapaswa kuchunguza kwa kina zaidi juu ya mambo ambayo Yesu alisema kuhusiana na tafasiri za mapokeo.

**Yesu alipokuwa anazungumza katika Mahuri yake Mlimani na kutumia maneno haya, “Mmesikia imenenwa, lakini mimi nawaambia”, hakuwa na maana kwamba Sheria ya Agano la Kale imebatilishwa. Bali alikuwa akimaanisha kinyume chake kabisa; na alisema kwa uwazi kabisa kwamba, “nimekuja kuitimiza sheria.” Alichofanya Yesu hapa ni kutumia mbinu ileile waliyotumia walimu wa sheria wa Kiyahudi walipotaka kuthibitisha mamlaka ya mafundisho yao. “Mmesikia watu mbalimbali katika tamaduni wanasema mambo kuhusu mafundisho haya ya sheria, lakini mimi nawaambia.” Maneno haya yanaonesha mnenaje alikuwa na mamlaka ya wakati huo, na pia mamlaka ya zaidi. Hivyo, Yesu alifanya hivyo ili kuimarisha mamlaka ya mafundisho yake kwa kutumia mbinu hii ya kufundisha inayojulikana, siyo kudhoofisha Sheria ya Agano la Kale, bali kuwasilisha ujumbe muhimu kitheolojia na katika Kristo. Jambo ambalo ni muhimu katika kufafanua sheria ya Agano la Kale kwa kulihusisha na mafundisho yake kuhusu Sheria.**

**— Dr. Gregory R. Perry**

Hebu tufikiri tena kuhusu sintofahamu ambayo Yesu aliisababisha. Hasa kuhusiana na suala la kuua. Watu wengi wanaamini kwamba, Yesu alipanua zaidi wigo wa sheria dhidi ya uuaji kwa kujumuisha chuki. Lakini ni muhimu kutambua kuwa, Agano la Kale siyo tu lililaani mauaji; bali pia linaonya dhidi ya faraka miongoni mwa watu wa Mungu.

Suala la maridhiano na amani miongoni mwa watu wa Mungu limeelezwa vyema katika Zaburi 133:1, anasema, “Tazama jinsi ilivyo vema, na kupendeza, ndugu wakae pamoja, kwa umoja!” Katika kipindi cha Yesu, kulikuwa na tamaduni maarufu ambazo ziliruhusu masuala ya ugomvi kati ya Wayahudi isipokuwa ugomvi huo usisababishe mauaji ya kimwili. Kinyume chake, Yesu alihuisha na kusisitiza maagizo *halisi* ya sheria ya Agano la Kale inayohusisha makatazo dhidi ya mauaji na chuki.

Kuhusu uzinzi vileile, watu wengi hufanya makosa kuamini kuwa Yesu aliongeza vizuizi na marufuku zaidi ya zilizotajwa kwenye Agano la Kale juu ya uzinzi wa kimwili na kuongeza dhana ya uzinzi wa moyoni. Lakini Kutoka 20:17, amri ya kumi inasema, “Usimtamani mke wa jirani yako; wala mtumwa wake, wala mjakazi wake, wala ng’ombe wake, wala punda wake, wala chochote alicho nacho jirani yako.” Tunaona hapa Agano la Kale linakataza waziwazi kumtamani mke wa jirani yako, ambao kwa maneno mengine twaweza kusema, uzinzi wa moyoni. Hivyo, hoja ya Yesu haikuwa kuikataa sheria ya Agano la Kale, bali kuithibitisha.

Kuhusiana na talaka, viongozi wengi wa dini katika kipindi cha Yesu huko Israeli waliamini kuwa, mtu anaweza kumpa talaka mke wake kwa sababu yoyote. Walifundisha kuwa, sheria ya Agano la Kale iliwapa haki ya kufanya hivyo ilimradi tu wanafanya hivyo kwa mujibu wa sheria na kutoa hati sahihi. Lakini, Agano la Kale linasema wazi kabisa kwamba, Mungu hakuruhusu hali hiyo. Kama tunavyosoma katika Malaki 2:16, “‘Naichukia talaka,’ asema BWANA, Mungu wa Israeli”.

Katika Injili ya Mathayo 19:3-9, Yesu anaeleza msimamo wake kuhusu talaka kwa kina zaidi. Katika kifungu hiki, Yesu anasema wazi kabisa kuwa, msimamo wake wa kukataa talaka unatokana na Agano la Kale lenyewe; hasa kutokana na simulizi ya uumbaji wa Adamu na Hawa.

Kwa habari za viapo, baadhi ya walimu wa sheria katika nyakati za Yesu walifundisha kwamba, uongo unaruhusiwa ikiwa mtu hajaapa kulitimiza neno lake. Yesu alipingana na mafundisho ya aina hii, badala yake alisisitiza kuwa, Agano la Kale linakataza siyo tu uongo unaokiuka kiapo, bali uongo wa aina yoyote ile. Kwa mfano, Mithali 6:16-17 inasema, “Kuna mambo sita ambayo BWANA anayachukia; naam, yapo saba ambayo ni chukizo kwake. Macho ya kiburi, ulimi wa uongo…” Hii ndiyo sababu Yesu aliendelea kusema katika Mathayo 5:37: “Bali maneno yenu yawe ‘Ndiyo, ndiyo’ au ‘Siyo, siyo.” Katika hili, Yesu hakupingana na Agano la Kale hata kidogo, bali alionesha kuwa mapokeo ya mdomo ya waandishi na Mafarisayo yalipunguza viwango vya Agano la Kale.

Kwa habari ya kulipa kisasi, nyakati za Yesu sheria ya asili ya Agano la Kale kuhusu “jicho kwa jicho,” katika Kutoka 21:24, ilichukuliwa kuwa kama kibali cha Mungu kwa mtu binafsi kujilipizia kisasi. Iliaminika kuwa, mtu akikutendea kitu chochote kibaya, ulikuwa na haki ya kufanya kitu chochote chenye madhara yanayolingana na alivyokutendea. Lakini ikumbukwe kwamba, kwa asili, “jicho kwa jicho” ilikuwa ni sehemu ya sheria za Musa kwa ajili ya waamuzi pekee. Sheria hiyo iliandaliwa ili kuwaongoza waamuzi katika mahakama rasmi za Israeli. Kama ilivyo kwetu leo, waamuzi walipaswa kutoa hukumu na adhabu zao kwa usawa na kulingana na kosa lililotendwa.

Musa hakukusudia sheria hiyo katika mambo binafsi, badala yake, Agano la Kale lilifundisha kuwa wema na rehema vilipaswa kutawala tabia za watu katika maisha yao ya kila siku. Mambo ya Walawi 19:18 inasema, “Usifanye kisasi, wala kuwa na kinyongo juu ya wana wa watu wako … Mimi ndimi BWANA.” Yesu alipingana na tafasiri ya uongo ya sheria ambayo ilikusudiwa kutumiwa na waamuzi tu katika mahakama zao, na badala yake alihimiza mafundisho sahihi ya Agano la Kale kwamba, tunapaswa kuwa na wema katika mahusiano yetu ya kawaida.

Hatimaye kuhusu kuwapenda maadui; baadhi ya waalimu nyakati za Yesu walifundisha kuwa, ni sawa na inakubalika kuwachukia maadui zao. Walifanya hivyo kwa kutumia amri kutoka katika Mambo ya Walawi 19:18 inayosema, “mpende jirani yako kama nafsi yako.” Na hivyo walidhani kinyume chake ni sawa, kwamba, ni sawa pia kuwachukia maadui zako. Lakini Agano la Kale linatuhimiza sisi kuwapenda adui zetu. Kwa mfano, katika Kutoka 23:4 tunasoma, “Ukimwona ng’ombe wa adui yako, au punda wake, amepotea, sharti umrudishe kwake.”

Hivyo, kama tulivyokwisha kuona, Yesu hakupingana katika mitazamo yake na ile ya Agano la Kale. Badala yake, alipinga *tafasiri* za uongo katika kipindi chake na kusisitiza mafundisho ya kweli ya Agano la Kale.

**Mara zote Yesu aliposema, “Mmesikia imenenwa, lakini mimi nawaambia” katika mahubiri yake pale Mlimani, Mimi naamini kuwa, njia nzuri ya kulitazama hili ni kwamba Yesu anataka kuleta maana halisi ya Sheria. Siyo kwamba anafundisha kitu kipya, bali anaweka wazi maana halisi ya kile ambacho Mungu alikikusudia wakati wote. Ili kwamba sheria inaposema, “Usizini,” tujue kabisa kwamba Mungu hakutaka watu wake kuwatazama kwa kutamani wanawake ambao siyo wake zao, au hata kuwatazama kwa kuwatamani wake zao wenyewe. Hivyo, Yesu haanzishi matakwa mapya, bali anaweka wazi zaidi kile ambacho tayari kilikuwepo katika Sheria.**

**— Dr. James M. Hamilton**

Baada ya kuwa tumeona mafundisho machache ya Yesu ambayo watu wengi waliyaelewa kuwa kama mtazamo hasi wa Yesu juu ya Agano la Kale, ni vyema sasa tutazame vifungu kadhaa ambavyo vinathibisha mtazamo chanya wa Yesu juu ya mafundisho ya Agano la Kale; kuhusu mamlaka yake, na umuhimu wake kwa kila mfuasi wake.

Uthibitisho Linganifu

Vipo vifungu vingi katika vitabu vya Injili ambavyo vinadhihirisha mtazamo chanya wa Yesu kuhusu mamlaka kamili na umuhimu wa Maandiko ya Agano la Kale. Mara kwa mara, Yesu ananukuu kutoka katika Agano la Kale kama msingi wa mafundisho yake. Hatupaswi kabisa kusahau tukio la mlimani; Yesu alipobadilika sura yake na akasimama katikati ya Musa ambaye ni mtoa sheria na Elia nabii. Injili zote nne husisitiza kuwa Yesu ni mwenye haki na mkamilifu, pia anatii kikamilifu sheria na manabii. Kwa ujumla wake, Yesu aliishi kwa kutii mafundisho ya Agano la Kale. Alikuja kuyatimiza yote, na aliwataka wanafunzi wake kufanya vivyo hivyo. Sikia Yesu alivyosema katika Mathayo 5:17-18:

Msidhani kuwa nalikuja kuitangua torati au manabii; la, sikuja kutangua, bali kutimiliza. Kwa maana, amini, nawaambia, Mpaka mbingu na nchi zitakapoondoka, yodi moja wala nukta moja ya torati haitaondoka, hata yote yatimie (Mathayo 5:17-18).

Katika kifungu hiki, Yesu *alisisitiza* kuitunza “Sheria au Manabii”. Hii ilikuwa njia nyingine ya kulitaja Agano la Kale lote katika karne ya kwanza. Tunaweza kutafasiri jinsi mstari wa 17 unavyoanza kama siyo tu, “Msidhani” bali kama, “Hata msianze kufikiri.” Hivyo, Yesu aliposema kwamba, hata yodi moja au nukta ya Sheria itaendelea kutumika “mpaka yote yatakapokamilika,” alithibitisha kikamilifu Maandiko Matakatifu ya Agano la Kale. Kwa bahati mbaya, Wakristo wengi husoma mistari hii na kudhani kwamba Yesu alimaanisha kitu kama vile, “Sikuja kuliondoa Agano la Kale, bali kulifanya lisifae kitu” lakini siyo hivyo hata kidogo. Sikiza maneno ambayo Yesu alisema baadaye katika Mathayo 5:19:

Basi mtu yeyote atakayevunja amri moja katika hizi zilizo ndogo, na kuwafundisha watu hivyo, ataitwa mdogo kabisa katika ufalme wa mbinguni; bali mtu atakayezitenda na kuzifundisha, huyo ataitwa mkubwa katika ufalme wa mbinguni (Mathayo 5:19).

Tazama kwa makini Yesu anachosema katika kifungu hiki: Ikiwa mtu atashindwa kutunza, au kuwahimiza wengine kupuuza hata amri zilizo ndogo kabisa, ataitwa “mdogo kabisa katika ufalme wa mbinguni.” Na yeyote atakayezitunza na kufundisha, hata hizi zilizo ndogo katika amri zote, ataitwa “mkubwa katika ufalme wa mbinguni.”

Yesu alifahamu tabia ya Wayahudi wa kipindi kile ambazo zinafanana na Wakristo wa leo pia. Sisi sote tunapenda kuchagua baadhi ya mafundisho ya Agano la Kale ambayo yanaonekana kuwa na umuhimu katika maisha yetu tu. Mara nyingi tunachagua sehemu ambazo tunazipenda na kupuuza, au kuzikataa kabisa sehemu ambazo hatuzipendi. Lakini Yesu aliwasisitiza wanafunzi wake kutambua na kutii kila kipengele cha Agano la Kale. Sikiza anavyosema katika Mathayo 5:20:

Maana nawaambia ya kwamba, Haki yenu isipozidi hiyo haki ya waandishi na Mafarisayo, hamtaingia kamwe katika ufalme wa mbinguni (Mathayo 5:20).

Imewapasa wafuasi wa Kristo kujiepusha na unafiki wa kukiri tu kuwa Agano la Kale ni Neno la Mungu, na kisha wasilitii.

**Kuhusiana na Agano la Kale, Yesu mwenyewe katika Luka 24, baada ya kufufuka, aliwachukua wanafunzi wake na kwenda nao kuelekea njia ya Emau huku akiwafundisha kwa habari za Agano la Kale. Na akawaonesha katika Maandiko Matakatifu, mambo yote yanayomhusu yeye. Hii ina maana kwamba, Yesu alitambua kuwa Agano la Kale ni la muhimu, maana linaongea kumhusu yeye. Na ni kana kwamba anasema, “Tazama, mnaweza kuwa na ufufuo, ufufuo wangu, na hilo ni jambo jema, lakini msidhani kwamba kwa kuwa mmenipata mimi, hamna haja na Maandiko, wala kitabu cha historia. Kinyume chake ni kwamba, mnakihitaji zaidi sasa ili mpate kunielewa mimi zaidi na kuyaelewa makusudi ya Mungu kwa ulimwengu.” Hivyo, tunamwona Yesu hapa na maeneo mengine akilithibitisha kwa hakika Agano la Kale. Maana yangu ni kwamba, alipojaribiwa, aliendelea kurudia kusema, “Imeandikwa… Imeandikwa… Imeandikwa…” Huyu ni Bwana anayetuonesha kwamba kama yeye alitii Maandiko, je, si zaidi sana sisi wafuasi wake.**

**— Dr. Peter Walker**

Kwa kuwa tumeona jinsi ambavyo Yesu anathibitisha umuhimu wa Agano la Kale kwetu kupitia mafundisho yake, hebu sasa tutazame japo kwa ufupi mafundisho ya Paulo katika Agano Jipya.

Mafundisho ya Paulo

Kwa sehemu kubwa, Wakristo walio wa mtazamo wa kiinjili hutegemea sana nyaraka za Paulo katika Agano Jipya. Hata hivyo, wakati mwingine tunashindwa kuelewa mtazamo wa Paulo kuhusu umuhimu wa Agano la Kale katika maisha ya Kikristo. Kwa nyakati tofauti, Wakristo wameamini kuwa Paulo aliwaweka huru wafuasi wa Kristo kutoka katika mamlaka ya Agano la Kale. Lakini, wajuzi wengi wa mambo ya tafasiri wanasema kuwa, mafundisho ya Paulo yanaendana na yale ya Yesu katika mambo kama haya. Kama ilivyokuwa kwa Yesu, Paulo alipinga mtazamo wowote usiofaa kuhusu Agano la Kale waliokuwa nao watu wengi wa nyakati zake. Badala yake, alisisitiza juu ya mamlaka yaliyo wazi na umuhimu wake kwa maisha ya Kikristo.

Tutachunguza mafundisho ya Paulo kwa njia ile ile tuliyotumia kuchunguza mtazamo wa Yesu katika mambo haya. Kwanza, tutatazama kifungu ambacho Paulo anaonekana kuwa na maoni kinzani kuhusu Agano la Kale. Pili, tutaona jinsi alivyothibitisha umuhimu wa Agano la Kale kwa wafuasi wa Kristo. Tuanze kwa kuona jinsi ambavyo Paulo anaonekana kuwa na maoni hasi kuhusu Agano la Kale.

Maoni Kinzani

Sikiliza maneno haya katika Wagalatia 3:1-5.

Enyi Wagalatia msio na akili, ni nani aliyewaloga, ninyi ambao Yesu Kristo aliwekwa wazi mbele ya macho yenu ya kuwa amesulibiwa? Nataka kujifunza neno hili moja kwenu. Je! Mlipokea Roho kwa matendo ya sheria, au kwa kusikia kunakotokana na imani? Je! Mmekuwa wajinga namna hii? Baada ya kuanza katika Roho, mnataka kukamilishwa sasa katika mwili? Mmepatikana na mateso makubwa namna hii bure? Ikiwa ni bure kweli. Basi, yeye awapaye Roho na kufanya miujiza kati yenu, je! Afanya hayo kwa matendo ya sheria, au kwa kusikia kunakotokana na imani? (Wagalatia 3:1-5).

Utagundua kuwa katika kifungu hiki, mtume Paulo anatofautisha “matendo ya sheria” na “Imani.” Watu wengi wanaamini kuwa utofauti huu unayatenga mafundisho ya kimaadili ya Agano la Kale dhidi ya maadili kama yanavyoelezwa katika Agano Jipya, au katika maisha ya Kikristo.

Matamko haya na mengine katika nyaraka za Paulo, yamesababisha watu wengi kudhani kuwa Paulo anapinga umuhimu wa Agano la Kale na kupendelea aina tofauti ya mafundisho kuhusu imani ya Kikristo. Kusema kweli, Wakristo wengi wanaamini katika dhana kwamba, kuendelea kuheshimu mamlaka na maelekezo ya Agano la Kale ni sawa na kuiacha Injili. Hata hivyo, tunapaswa kuangalia waraka wote wa Wagalatia pamoja na sehemu zingine za nyaraka za Paulo kwa uangalifu mkubwa. Kwa sababu kwa kufanya hivyo tutagundua kuwa, kama ilivyokuwa kwa Yesu, Paulo hakupingana na Agano la Kale. Bali alipinga matumizi mabaya ya Agano hilo. Paulo alisimama imara dhidi ya *matumizi mabaya* ya Agano la Kale ambayo yalichochea majivuno, na dini zisizofaa. Tazama Paulo anavyoyaambia makanisa ya Galatia katika Wagalatia 3:10-13:

Kwa maana wale wote walio wa matendo ya sheria, wako chini ya laana; maana imeandikwa, “Amelaaniwa kila mtu asiyedumu katika yote yaliyoandikwa katika kitabu cha torati, ayafanye. Ni dhahiri ya kwamba hakuna mtu ahesabiwaye haki mbele za Mungu katika sheria; kwa sababu Mwenye haki ataishi kwa imani. Na torati haikuja kwa imani, bali, “Ayatendaye hayo ataishi katika hayo.” Kristo alitukomboa katika laana ya torati, kwa kuwa alifanywa laana kwa ajili yetu; maana imeandikwa, “ Amelaaniwa kila mtu aangikwaye juu ya mti” (Wagalatia 3:10-13).

Kama kifungu hiki kinavyoeleza, Paulo alipingana na walimu wa uongo ambao walifundisha kwa habari ya kuhesabiwa haki kwa kutii sheria. Tukiwa na mtazamo wa jinsi hii, basi tumelaaniwa kwa sababu hatutaweza kuitii sheria ya Mungu kikamilifu. Njia pekee ya kuepuka laana itokanayo na sheria, ni kwa njia ya imani katika Kristo aliyeibeba laana ya Mungu.

Kamwe, Paulo hakulipinga Agano la Kale. Hakuwahi kusema kuwa mafundisho ya Agano la Kale hayafai kwa Wakristo. Badala yake, aliwapinga walimu wa uongo waliodai kwamba wokovu hutegemea utii wa sheria badala ya imani katika Kristo. Kusema kweli, katika waraka wake kwa Wagalatia, Paulo alinukuu kutoka Agano la Kale kuthibitisha kanuni yake ya Agano Jipya kuwa, tunahesabiwa haki na Mungu kwa njia ya imani pekee. Sikiliza tena maneno ya Paulo katika Wagalatia 3:11 anavyomnukuu Habakuki 2:4:

Mwenye haki ataishi kwa imani (Wagalatia 3:11).

Kwa jinsi ile ile, Paulo alieleza kanuni hii ya Agano la Kale kwa kutumia maisha ya Ibrahimu katika Warumi 4:1-12. Kwa mtazamo wa Paulo, fundisho la Agano Jipya kuhusu kuhesabiwa haki kwa imani lina mizizi yake katika mafundisho ya msingi ya Agano la Kale.

**Paulo alikuwa mtume kwa ajili watu wa Mataifa. Lakini pia aliwapenda watu kutoka katika nchi yake, yaani Wayahudi wenzake. Aliwataka waone, alitaka wawe na uhusiano wa kudumu na Bwana Yesu Kristo. Aliumia akijaribu kuwaonesha kwamba hata urithi wao, ambao ndiyo Agano la Kale, unafundisha kwa hakika ya kuwa watu huokolewa kwa imani pekee. Aligundua kuwa hata wazee wa imani kama Ibrahimu, kwa mfano; baba yetu wa imani, aliokolewa kwa imani. Hilo lilikuwa moja ya mambo muhimu sana kwa Paulo; kuwashawishi watu wa nchini kwake kwamba ujumbe aliokuwa akifundisha una msingi katika Agano la Kale, na kwamba Yesu ndiye anayelikamilisha Agano la Kale. Hivyo, ilikuwa muhimu kwake kutumia Agano la Kale katika kufikisha ujumbe kuhusu wokovu kwa njia ya imani pekee.**

**— Dr. Vuyani Sindo**

Mtume Paulo alilipenda Agano la Kale pamoja na Sheria ya Musa. Katika Watumi 7:12 aliandika ya kuwa, sheria ni “takatifu, ya haki na njema.” Lakini tukiitumia vibaya sheria ya Mungu kana kwamba ndiyo njia ya kujipatia wokovu, tunaibadilisha na kuifanya kuwa kitu ambacho hakikukusudiwa. Mara zote katika Agano la Kale, watu waliokolewa kutoka katika hukumu ya Mungu kwa neema ya Mungu pekee, yaani kwa njia ya imani katika ahadi ya Mungu juu ya Masihi ajaye. Na kutii sheria ya Mungu ulipaswa kuwa mwitikio wao wa shukrani juu ya neema ambayo waliokolewa kwayo. Tunapaswa kutambua tofauti hii hata leo. Maadili kama yalivyoelezwa katika Agano la Kale yanafaa pia kwa Wakristo, siyo kama njia ya kupata wokovu, bali kama njia ya kuonesha shukrani zetu kwa wokovu tulioupata bure katika Kristo.

Baada ya kuwa tumeona maoni ya Paulo yanayodhaniwa kuwa hasi kuhusu Agano la Kale; kuwa yalikuwa mafundisho dhidi ya *matumizi mabaya* ya Agano la Kale kama mfumo wa kuhesabiwa haki kwa matendo, sasa tutazame mafundisho chanya ya Paulo kuhusu mamlaka ya Agano la Kale na umuhimu wake kwa wafuasi wa Kristo.

Uthibitisho Linganifu

**Paulo alikuwa Myahudi. Amebakia kuwa Myahudi siku zote. Asili yake ni Myahudi. Anazungumzia Uyahudi wake, na kuwa amejidhatiti katika kutii Maandiko Matakatifu. Katika kitabu cha Wafilipi anasema kuwa, yeye kama Mfarisayo alijidhatiti katika kutii. Aliposimulia habari za asili yake katika Wagalatia anaeleza wazi kuwa bidii aliyo nayo katika kuwafahamu baba zake inazidi ya watu wengine wa rika lake. Na hapa anazungumzia dini ya Kiyahudi. Anazungumzia jinsi alivyojitoa kutii mafundisho ya Agano la Kale, mafundisho ya Biblia ya Kiebrania. Na anatumia asili yake kama Myahudi kuwafundisha mataifa kuhusu Yesu. Anapowafikia watu wa Mataifa, anataka watambue kuwa kuja kwa Yesu ilikuwa pia ujio wa Masihi wa Kiyahudi, na kwamba ujio wa Injili kwa watu wa Mataifa ilikuwa ni kutimizwa kwa ahadi za Mungu kwa Ibrahimu. Hakatai Maandiko Matakatifu, bali sasa anaelewa vizuri na kwa upya. Ametambua ya kuwa Yesu ni utimilifu wa kila kitu kilichosemwa katika Biblia ya Kiebrania.**

**— Dr. Mark A. Jennings**

Tafakari kuhusu alichoandika Paulo kuhusu Agano la Kale katika Warumi 15:4:

Kwa kuwa yote yaliyotangulia kuandikwa yaliandikwa ili kutufundisha sisi; ili kwa saburi na faraja ya maandiko tupate kuwa na tumaini (Warumi 15:4).

Paulo anaposema “yote yaliyotangulia kuandikwa” na pia “Maandiko Matakatifu,” anamaanisha Agano la Kale. Kulingana na kifungu hiki, Agano la Kale ni muhimu katika kujenga na kutunza tumaini letu la Kikristo. Hali kadhalika, torati, zaburi, na unabii wa Agano la Kale, ni “maelekezo kwa ajili yetu.”

Bila shaka, mtume Paulo ameweza kuwasilisha utetezi wake wenye nguvu na wa wazi kuhusu umuhimu wa Agano la Kale katika 2Timotheo 3:16-17. Hapa aliandika:

Kila Andiko, lenye pumzi ya Mungu, lafaa kwa mafundisho, na kuwaonya watu makosa yao, na kwa kuwaongoza, na kwa kuwaadibisha katika haki; ili mtu wa Mungu awe kamili, amekamilishwa apate kutenda kila tendo jema (2Timotheo 3:16-17).

Wakristo wengi wanakifahamu kifungu hiki cha maandiko, lakini mara nyingi tunadhani kuwa neno “kila andiko” humaanisha Agano Jipya tu. Ni kweli kwamba, maneno haya yanaendana na mitazamo yetu kuhusu Agano Jipya. Lakini Paulo alipomwandikia Timotheo kuhusu “kila andiko,” alikuwa anamaanisha hasa Agano la Kale. Sikiliza mambo ya ajabu ambayo Agano la Kale linaweza kutupatia. Linaweza kutufundisha, kutuonya, na kutuadabisha na kutufundisha katika haki, kutukamilisha kwa kila kazi njema. Kwa kifupi, Paulo alisema Agano la Kale lilikuwa ni muhimu kwa maisha ya Kikristo.

**Hivyo, Paulo anaposema, “Kila andiko, lenye pumzi ya Mungu, lafaa kwa mafundisho, na kuwaonya watu makosa yao, na kwa kuwaongoza, na kwa kuwaadibisha katika haki,” anazungumzia kuhusu kufaa kwa Agano la Kale. Na anasema, siyo tu kwamba linafaa, bali linafaa kabisa… Bila Agano la Kale, hatuna muktadha wowote wa kutusaidia kuelewa maneno mbalimbali ambayo yametumika katika Agano Jipya. Kwa mfano, Mungu; Mungu huyu ni nani? Au Kristo; Kristo ni nini? Au mawazo kama dhambi, wokovu, hata Injili. Haya yote ni maneno ambayo yametambulishwa na kujengwa katika Agano la Kale, na ni kwa kufahamu matumizi yake katika Agano la Kale ndipo tunaweza kusoma Agano Jipya kwa uelewa zaidi na kwa namna ya uwajibikaji.**

**— Dr. Matthew Newkirk**

Tumeona kwamba, inatupasa kusoma Agano la Kale kwa sababu ya changamoto ya utengano au umbali wake na matarajio ya manufaa yake kwetu. Sasa tutazame mada yetu ya tatu katika somo hili: matumizi ya Agano la Kale katika maisha yetu ya leo.

MATUMIZI

Ni jambo rahisi kusema kuwa, Agano la Kale lina manufaa kwa Wakristo wote wa leo, lakini siyo jambo rahisi kabisa kuuweka ukweli huu katika matendo. Wakati mwingine siyo vigumu kuona manufaa ya Agano la Kale kwetu, lakini wakati mwingine ni vigumu sana kuona kwa sababu ya utengano uliopo kati yetu na Agano la Kale. Sasa, ni kweli kwamba, Roho Mtakatifu huwasaidia wafuasi wa Kristo katika kusoma na kulitumia Agano la Kale. Anatufundisha kwa namna ambao sisi tusingeweza kwa kutumia nguvu zetu wenyewe. Lakini ni wajibu wetu kusoma Agano la Kale kwa kina ili tuweze kulitumia kwa usahihi katika maisha yetu. Mtume Paulo anazungumzia wajibu huu kwa Timotheo. Katika 2Timotheo 2:15, Paulo alisema:

Jitahidi kujionyesha kuwa umekubaliwa na Mungu, mtenda kazi asiye na sababu ya kutahayari, ukitumia kwa halali neno la kweli (2Timotheo 2:15).

Kama Paulo alivyosema hapa, ili tuweze kukubaliwa; ni lazima tuliendee Agano la Kale kama “watenda kazi”, *ergatesi* (ἐργάτης) katika lugha ya Kiyunani; kumaanisha mfanyakazi anayefanya kazi kwa bidii akilitumia kwa halali neno la Mungu.

Tutatazama matumizi ya Agano la Kale kwa sasa katika hatua tatu. Kwanza, tutabaini changamoto tunazopaswa kuzishinda pale tunapojaribu kulitumia Agano la Kale katika maisha yetu. Pili, tutatafakari muunganiko ambao unawezesha matumizi yake katika nyakati za sasa. Na tatu, tutatathimini maendeleo ambayo tunapaswa kuyakiri tunapolitumia. Tuanze na changamoto tunazokumbana nazo tunapolitumia Agano la Kale katika maisha yetu ya sasa.

Changamoto

Kama tulivyoona hapo awali katika somo hili, Mungu alitoa Agano la Kale na kuwapa kwanza watu walioishi hapo kale ili waweze kulitumia katika mazingira ya kipindi chao. Lakini pia, kama tulivyokwisha kuona, alitoa Maandiko haya *kwetu* pia ili tuweze kuishi kwayo katika nyakati *zetu* za leo. Hata hivyo, tunaishi katika ulimwengu ambao ni tofauti sana na ule wa Agano la Kale. Kuna tofauti kubwa sana kati yetu na Agano la kale ambayo hatupaswi kusahau kila tunapohitaji kulitumia Agano la Kale. Sikiliza jinsi ambavyo mtume Paulo anavyosema kwa ufupi kuhusu changamoto ya matumizi ya Agano la Kale kwa Wakristo katika 1Wakorintho 10:11. Aliandika:

Mambo haya yote yaliwapata ili yawe mifano kwa wengine, nayo yaliandikwa ili yatuonye sisi ambao mwisho wa nyakati umetufikia (1 Wakorintho 10:11).

Kutokana na muktadha mpana wa kifungu hiki, tunajifunza kwamba Paulo alitambua simulizi ya Agano la Kale kuhusu Waisraeli kutoka Misri na jinsi ilivyotumika kwa Wakristo wa Korintho. Zingatia kwamba, anataja angalau mambo matatu.

Kwanza, alizungumzia matukio ya umbali uliopita akisema, “Basi mambo hayo yaliwapata … yaliandikwa.” Pili, Paulo alirejea kwake mwenyewe na Wakristo wenzake wa huko Korintho akisema kwamba mambo hayo “yaliandikwa ili yatuonye.” Na tatu, Paulo anakiri kwamba, mengi yametokea kati ya siku za Agano la Kale na kipindi hiki cha Kristo kwa kuwaeleza wafuasi wa Kristo kama wao ndio “waliofikiwa na mwisho wa nyakati.”

Wakristo wanaishi mwishoni mwa zama za historia, katika nyakati za utimilifu wa historia. Maneno ya mtume Paulo hapa yanaweka wazi changamoto ya matumizi ya sasa ya Agano la Kale.

**Napenda anachosema Paulo katika 1Wakorintho 10. Katika 1Wakorintho 10 anatafakari historia ya Israeli na ukweli kwamba historia hii iliandikwa katika Maandiko ya Agano la Kale, na anawaambia Wakorintho, wale waliokuwa wapagani, na watu wa Mataifa, “mambo haya yote yaliwapata, nayo yaliandikwa ili yatuonye sisi.” Hivyo, Maandiko yanamamlaka juu ya watu, hata kama katika mfano wa kwanza watu hao hawakujumuishwa, lakini Mungu alikuwa nao katika mpango wake. Mungu ni mtawala juu ya uandishi wa Maandiko, na katika akili zake anaweza kukusudia, ingawa imeandikwa kwa watu tofauti hapo mwanzo, anaweza kukusudia ikawasilishwa kwetu.**

**— Dr. Stephen E. Witmer**

Kama Paulo anavyoshauri, ili tuweze kukabiliana na changamoto ya matumizi ya Agano la Kale katika kipindi chetu cha sasa; lazima tushughulike na mambo matatu. Kwanza, lazima tuufahamu ulimwengu wa kale wa Agano la Kale; pili, lazima tuzingatie maendeleo ya kihistoria kati yetu na ule ulimwengu wa kale; na tatu, lazima tukilete kile tulichojifunza kupitia maendeleo haya hadi kufikia ulimwengu wetu. Kwanza, zingatia umuhimu wa kutambua ulimwengu wa kale wa Agano la Kale.

Ulimwengu wa Kale

Moja ya jukumu letu la msingi ni kulifafanua Agano la Kale kadiri tunavyoweza, kwa kutumia vigezo vya ulimwengu wa kale ambao uliandikiwa kwanza. Lakini, hata kama tutajitahidi katika hili, hatutaweza kufanya kikamilifu. Maana tumeathiriwa sana na ulimwengu ambamo tunaishi sasa kiasi kwamba, mara zote tunasoma vifungu vya Maandiko tayari tukiwa na mitazamo ya kisasa ambayo hatuwezi kuikwepa kabisa. Kwa bahati mbaya sana, ukweli huu mara zote huchukuliwa kama kigezo cha kuhalalisha tu kile tunachokisoma kama watu wa kisasa ndani ya Agano la Kale. Lakini kwa kufanya hivyo tunayafanya Maandiko yawe chini yetu, badala ya sisi kuwa chini ya Maandiko. Hivyo, kwa kuwa hatuwezi kabisa kukwepa mazingira yetu ya sasa, wanafunzi wote waaminifu wanapaswa kusoma vifungu vya Agano la Kale kwa uaminifu ili kufahamu maana ya asili kadiri inavyowezekana.

Kwa ufupi, maana ya asili ya kifungu cha Agano la Kale, ni mguso ambao Mungu na waandishi wake walikusudia kifungu kiwe nao kwa wasomaji wa kwanza. Jambo la muhimu lakuzingatia ni kuwa, hatumsikii Mungu na waandishi wake wakisema nasi moja kwa moja; bali tunawasikia wakisema na watu wengine. Hivyo, tunaposoma Agano la Kale, ni muhimu kujiuliza maswali kama vile: Vipaumbele vya wasikilizaji wa kwanza vilikuwa ni nini? Waliamini nini? Hali zao zilikuwaje? Ni kwa namna gani Mungu aliwaita kumtii yeye kwa kipindi hicho? Siyo rahisi kujibu maswali haya mara zote. Lakini kutafuta maana halisi ndicho kipimo cha matumizi ya Agano la Kale kwa sasa.

Baada ya kuwa tumezingatia ulimwengu wa kale wa Agano la Kale, hatuna budi kukabiliana na changamoto ya kushughulika na maendeleo ya kihistoria ambayo yametokea kati yetu na kipindi cha Agano la Kale.

Mwendelezo wa Kihistoria

Tofauti na vitabu vingine vitakatifu vya baadhi ya dini zingine, mafundisho ya kitheolojia ya Agano la Kale yamejengeka kwa muda mrefu. Agano la Kale linaweka wazi jinsi ambavyo Mungu ameifunua kweli kuhusu yeye mwenyewe, ulimwengu, na watu, tangu kipindi cha ujima. Kisha inaendelea na mafunuo ya Mungu katika siku za mababu wa Israeli; kipindi cha Musa, na kipindi ambacho Israeli aliingia katika Nchi ya Ahadi. Lakini haikomei hapo tu, pia tunaona mafunuo ya Mungu katika kipindi cha tawala za Israeli, kipindi cha Israeli kupelekwa utumwani kutoka katika nchi ya Ahadi, na hatimaye kipindi cha mahangaiko kilichotokea kwa baadhi ya Waisraeli waliorudi katika Nchi ya Ahadi. Haikuwa kana kwamba Mungu alifunua kitu fulani kwa watu wake mara moja, na hakusema kitu cho chote kile kuhusiana na wazo kuu au mada hiyo tena. Kinyume chake, ndani ya Agano la Kale lenyewe, Mungu aliendelea kujifunua zaidi na zaidi.

Zaidi ya hili, maendeleo ya muhimu sana katika imani ya kibiblia pia yanaonekana katika mafundisho ya Agano Jipya. Agano Jipya linatambua mamlaka ya Agano la Kale; na pia linaweka wazi maendeleo zaidi katika kipindi cha Agano Jipya. Hivyo, kila tunapotumia kifungu cha Agano la Kale katika maisha yetu ya sasa, ni lazima tutazame zaidi ya maana yake ya asili, kwa kuzingatia maendeleo ya kihistoria ya mwanadamu yaliyotokea kati ya ulimwengu wa Agano la Kale na ulimwengu wetu wa sasa.

Imani ya kibiblia haikubaki ile ile kwa karne zote zilizopita, lakini hii haina maana kuwa Mungu alianzisha dini moja, kisha akaiacha na kuanzisha nyingine. Badala yake, Biblia inawakilisha dini au imani moja inayokua. Mara nyingi wanatheolojia huelezea maendeleo ya imani ya kibiblia kuwa ni hai. Ni kama vile mti ukuavyo kutokana na mbengu hadi kufikia ukomavu kamili. Kwa kawaida, mbegu huonekana tofauti sana na mti uliokua kutokana na mbegu hiyo. Katika kila hatua ya ukuaji, kuna tofauti, lakini kiumbe au mti hubaki mmoja. Vivyo hivyo, sehemu za baadae za Agano la Kale ziko tofauti na sehemu za awali. Na Agano la Kale ni tofauti na Agano Jipya. Lakini tofauti hizi huonesha ukuaji na uhai. Imani yetu ilikua kutoka katika mbengu moja iliyopandwa zamani za kale, ikakomaa wakati wote wa Agano la Kale na kufikia ukomavu wake katika Agano Jipya.

**Kuna mwendelezo wa namna Mungu anavyojifunua mwenyewe. Biblia huonesha kitu tunachoita, “ukuaji hai” ambapo mafundisho na dhamira na mawazo kuhusu Mungu hukua kuanzia mbegu hadi kuwa kitu kamili, na hivyo Biblia inazungumzia kuhusu ujumbe wake ambao ni endelevu. Na hivyo, ni kweli, kuna muundo wa mwendelezo ndani ya Biblia na ndani ya Vitabu vya Musa. Ni mchakato kuanzia mwanzo wa ufunuo wa Mungu hadi kudhihirika kwake, ukiweza, fikiria kuhusu muda wa ua linalochanua.**

**— Rev. Michael J. Glodo**

Kama tunavyoweza kuona, kukabiliana na changamoto za matumizi ya kisasa, hatupaswi kuzingatia ulimwengu wa Agano la Kale na maendeleo ya kihistoria yaliyofanyika katika Maandiko pekee. Lazima pia tuendelee kuwa imara katika kweli kwamba, Mungu alilivuvia Agano la Kale ili liandikwe kwa ajili ya ulimwengu wetu wa sasa pia.

Ulimwengu wa Sasa

Kama Paulo anavyosema katika 1Wakorintho 10:11, Agano la Kale “liliandikwa ili kutuonya sisi.” Ukweli huu unatutaka sisi kutambua wajibu tulionao kama wafuasi wa Kristo katika ulimwengu wa sasa.

Kama tutalitumia vizuri Agano la Kale leo, ni lazima tujiulize wenyewe maswali kama haya: Ni kwa namna gani maana ya asili ya kifungu cha Agano la Kale inaweza kutumika katika ulimwengu wetu? Ni kwa namna gani inahusika na aina ya watu kama sisi na hali tunayokabiliana nayo? Udhaifu wetu ni upi na nguvu yetu ni ipi? Maswali haya ni muhimu katika hatua ya kulitumia kikamilifu Agano la Kale katika ulimwengu wa sasa.

Pamoja na changamoto za matumizi akilini mwetu, tutazame jambo la pili ambalo linahusiana kwa karibu sana. Ni vitu gani ambavyo hutuwezesha sisi kuchukua maana ya asili ya kifungu cha Agano la Kale na kuitumia katika ulimwengu wetu wa sasa?

Viunganishi

Kwa namna nyingi, matumizi ya sasa ya Agano la Kale ni kama kuchukua sanaa kutoka katika ulimwengu wa kale, na kuibeba kwa miaka maelfu na kisha kutafuta manufaa yake yake katika ulimwengu wetu wa sasa. Ukifikiria juu ya hilo, hakika ni safari ndefu. Ni nini kinachotufanya tufikiri kuwa hili linawezekana? Tunawezaje kufaulu? Sawa, ili kitabu chochote cha kale kiwe na mguso kwa watu wa sasa, ni lazima kuwe na mahusiano kati ya maudhui ya kitabu hicho na wasomaji wake. Kama hakuna mahusiano kabisa, hatuwezi kukielewa hata kidogo, na tutakiacha tu. Na hii ni kweli hata tunaposhughulika na Agano la Kale pia. Lazima tuzingatie muunganiko au mambo yanayofanana ambayo yanasababisha utengano kati ya Agano la Kale na ulimwengu wetu wa leo.

Kuna njia nyingi za kuchambua viunganishi hivi, lakini itafaa zaidi kuelezea mambo matatu yanayofanana. Tuna Mungu yule yule sawa na Waisraeli wa kale ambao walipokea kwanza Maandiko haya; tunaishi katika ulimwengu ule ule kama walioishi wao; na kwamba tu watu wa aina ile ile. Hebu tuvichambue viunganishi hivi tukianza na ukweli kwamba Mungu wa Wakristo wa Agano Jipya ni yule yule tunayekutana naye katika Agano la Kale.

Mungu ni Yule yule

Kama tulivyoona, kuna tofauti kubwa sana kati ya ulimwengu wa sasa na ule wa Agano la Kale. Lakini, kiuhalisia, kuna kweli za muhimu ambazo zimebaki vile vile siku zote. Kama vile, sisi ni akina nani, ulimwengu tunamoishi, na Mungu tunayemtumikia. Wakristo waaminifu leo hii humwabudu na kumtumikia Mungu ambaye Waisraeli wa kale walimtumikia pia katika Agano la Kale.

Ukweli huu ni kiunganishi muhimu sana kwa sababu Maandiko yanafundisha kwamba Mungu habadiliki. Mungu ni yule yule leo, kama alivyokuwa nyakati zile za kale. Japokuwa tunapaswa kuwa makini katika hili. Kutokubadilika hakumaanishi kwamba Mungu *yuko sehemu moja*. Haimaanishi kwamba yeye hajihusishi na historia.

***Shauri la Milele.*** Wanatheolojia wa Kikristo wamefundisha kwa hakika kuwa, kuna njia kuu tatu ambazo Mungu ni yeye yule yule habadiliki. Habadiliki katika shauri lake la milele, katika tabia zake za kiungu, na katika ahadi zake za kiagano. Hebu tuitazame kila moja ya njia hizi namna ambavyo zinatuthibitishia kwamba Mungu ni yule yule hata leo kama alivyokuwa siku za Agano la Kale. Kwanza, shauri la milele la Mungu, yaani mpango wake wa milele kwa ulimwengu, haubadiliki.

**Mara zote kitu fulani kikitokea ulimwenguni, watu hushangaa na kujiuliza, je, hiki ni kitu ambacho Mungu alikuwa nacho akilini au la? Na zaidi sana mambo yanapokwenda isivyo hapa ulimwenguni huwa tunashangaa na kujiuliza, Mungu yuko wapi katika hili, na kusudi lake ni nini? Na ninadhani ni vyema kwetu kufahamu utimilifu wa mafundisho ya kibiblia kuhusu ukuu wa Mungu; kwa sababu ni wazi kwamba hakuna kinachotokea ambacho kiko nje na mapenzi na kusudi la Mungu. Na kuna mahali pengi tunaweza kuonyesha katika Maandiko. Waefeso 1 ni moja ya sehemu hizo, ambayo husema kwamba Mungu hufanya yote kwa kusudi la mapenzi yake. Na hivyo, kila kitu ambacho kimewahi kutokea katika historia ni sehemu ya kusudi hilo la Mungu. Mungu ana kusudi, na hii ni siri kubwa kwetu na akili zetu zenye ukomo. Mungu ana kusudi ambalo analitimiza kupitia historia ya mwanadamu.**

**— Dr. Philip Ryken**

Kama nabii Isaya anavyosema katika Isaya 46:10:

Mungu nitangazaye mwisho tangu mwanzo, na tangu zamani za kale mambo yasiyotendeka bado; nikisema, “Shauri langu litasimama, nami nitatenda mapenzi yangu yote” (Isaya 46:10).

Kama kifungu hiki kinavyoonesha, Biblia inafundisha kila kitu ambacho Mungu amekifanya na kila kitu ambacho Mungu anafanya kuwa ni sehemu ya mpango wake usiobadilika, aliouanzisha kabla ya uumbaji.

Katika masomo haya, tutachunguza lengo na mwelekeo wa mpango huu wa milee kwa kina, hasa mpango wa Mungu wa kuuleta ufalme wake duniani kama ulivyo huko mbinguni. Lakini mpaka hapa, itoshe kusema kwamba, mpango wa Mungu wa milele, usiobadilika, unatufundisha kuwa makusudi yake katika Agano la Kale yanakubaliana na makusudi yake katika Agano Jipya. Haijalishi tunaona tofauti gani, maagano yote mawili hayawakilishi mipango miwili tofauti. Wala hakuna mpango ulio mbadala au unapingana na mwingine. Kinyume chake, Agano la Kale na Agano Jipya ni hatua ya mpango mmoja ulioungana ambao umekua na utaendelea kuisogeza historia katika lengo moja lisilobadilika; lengo la kuibadilisha dunia kuwa ufalme wa Mungu.

***Tabia za Kiungu.*** Katika sehemu ya pili, Mungu pia ni yule yule katika sifa zake za kiungu, yaani sifa za asili yake. Kwa uhakika, kadiri Mungu anavyohusisha historia, anathihirisha baadhi ya alama za tabia yake kwa nyakati tofauti. Kwa mfano, wakati mwingine anafunua rehema zake; na wakati mwingine anafunua hasira yake. Wakati mwingine anaonesha nguvu na uweza wake; na wakati mwingine anajizuia mwenyewe. Lakini asili yake ya milele haibadiliki kamwe. Sikiliza mwandishi wa Waebrania alivyosema kuhusu asili ya milele ya Kristo katika Waebrania 1:10-12:

Wewe, Bwana, hapo mwanzo uliitia misingi ya nchi, na mbingu ni kazi za mikono yako; hizo zitaharibika, bali wewe unadumu; nazo zote zitachakaa kama nguo, na kama mavazi utazizinga, nazo zitabadilika; lakini wewe u yeye yule, na miaka yako haitakoma (Waebrania 1:10-12).

Na katika Yakobo 1:17 tunasoma hivi:

Kila kutoa kuliko kwema, na kila kitolewacho kilicho kamili, hutoka juu, hushuka kwa Baba wa mianga, kwake hakuna kubadilika, wala kivuli cha kugeuka-geuka (Yakobo 1:17).

Kama Yakobo alivyosema hapa, Mungu wetu habadiliki!

Kwa bahati mbaya, Wakristo wengi mara nyingi huzungumza kana kwamba Mungu alikuwa na kifungu kimoja cha tabia katika Agano la Kale, na kuwa sasa ana kifungu kingine tofauti kabisa cha tabia katika Agano Jipya. Nakumbuka vizuri nikiwa na umri wa miaka sita nilimsikia mwalimu wangu akieleza kuhusu vita vya Yoshua huko Yeriko. Baada ya kumaliza kusimulia habari hiyo, alitutazama sisi sote na kusema, “Wavulana na wasichana, Mungu hakuwa mwema kabisa katika Agano la Kale. Hata alitaka watoto wafe kipindi hicho. Lakini sasa Mungu amebadilika. Katika Agano Jipya anampenda kila mtu. Je, huoni furaha kuishi katika kipindi cha Agano Jipya badala ya Agano la Kale?” Na bila shaka, wote tulifurahi sana. Hakuna hata mmoja wetu aliyetaka kufa kama watoto wa Yeriko.

Sasa, pamoja na nia njema aliyokuwa nayo mwalimu wangu, alikuwa na tatizo kubwa sana la kiuelewa. Tabia ya Mungu *haikubadilika* kati ya Agano la Kale na Agano Jipya. Kinyume chake, yeye ni Mungu wa kuhukumu katika Agano la Kale na katika Agano Jipya. Na ni Mungu wa upendo katika Agano la Kale na Agano Jipya. Tabia za Mungu ni za milele. Zimekuwa hivyo na hazitabadilika kamwe.

Sifa ya Mungu ya kutokubadilika ni kiunganishi tosha ambacho tunapaswa kukitarajia kwa vipindi vyote vya historia. Sifa ya Mungu haijawahi kubadilika hata kidogo. Hivyo, tunaweza kuwa na ujasiri kwamba matendo yake na ufunuo wake katika kipindi cha Agano la Kale, katika Agano Jipya, na katika kipindi chetu cha sasa, wakati wote huakisi asili yake ya umilele. Yeye ndiye, na amekuwa hivyo daima, Mungu ni yule yule tunayemwabudu leo.

***Ahadi za Kiagano.*** Katika sehemu ya tatu, Mungu ni yule yule pia katika ahadi zake za kiagano. Mungu atatimiza kila kitu alichoapa kukifanya katika agano na watu wake bila kushindwa. Sasa, tunapaswa kuwa makini katika hili. Mara nyingi katika Maandiko, Mungu hutishia na kuahidi mambo kadhaa kwa watu ambayo hayatimizi. Lakini vitisho na mambo hayo siyo ahadi za kiagano. Ahadi za kiagano ni mambo yale ambayo Mungu ameapa kuyafanya, na viapo hivi vya kiagano havitasitishwa. Kama Waebrania 6:17 inavyosomeka:

Kwa hiyo Mungu alipotaka kuwahakikishia warithi wa ahadi yake kuhusu makusudi yake yasiyobadilika, aliwathibitishia kwa kiapo (Waebrania 6:17).

Ni kwa sababu hii maagano ya Mungu yana mchango mkubwa katika mfululizo huu. Mafundisho ya Agano la Kale lote, na mafundisho ya Agano Jipya hushikamana pamoja kwa sababu Mungu anatimiza makusudi ya ufalme wake kupitia mfululizo wa maagano makuu. Kila agano hujenga na kupanua maagano yaliyotangulia.

Kwanza, Mungu alifanya agano katika kipindi cha Adamu, akianzisha malengo ya ufalme wa Mungu na jukumu la wanadamu. Katika kipindi cha Nuhu, mungu alijenga juu ya agano hili, akihakikisha utulivu wa asili. Katika kipindi cha Ibrahimu, Mungu aliahidi kwamba Israeli ataongezeka na ataeneza baraka za Mungu kwa ulimwengu wote. Katika agano lake na Musa, Mungu aliweka sheria yake mbele ya kabila la Israeli. Katika kipindi cha Daudi, aliimarisha Israeli kuwa ufalme na kusisitiza kwamba uzao wa Daudi utakaa katika kiti cha enzi na kutawala milele. Na hatimaye, Mungu alifanya agano jipya katika Kristo, akigeuza kushindwa kulikotangulia na kutimiza makusudi ya ufalme wake. Bila shaka, Mungu alisisitiza sera tofauti za ufalme katika kila moja ya maagano haya, kama alivyoona inafaa kwa hekima yake isiyo na kipimo. Lakini kila ahadi aliyoifanya katika kila moja ya maagano, itatimizwa kwa sababu ahadi zake za kimaagano hazibadiliki.

Wote tunapaswa kukiri kwamba, kutoka nyakati moja hadi nyingine inaonekana kana kwamba Mungu amesahau au ameweka kando baadhi ya ahadi zake. Lakini uhalisia ni kwamba, tunapoyaelewa Maandiko kwa usahihi, kwa kukumbuka kwamba Mungu hajabadilika; tunaona kwamba kila ahadi ya kiagano inatimizwa au itatimizwa. Mungu anaweza kutimiza ahadi zake kwa njia ambazo hakuna hata mmoja wetu anaweza kutarajia. Lakini haijalishi, yeye atazitimiza tu. Na kwa sababu Mungu ni yuleyule habadiliki katika Agano la Kale, ndivyo alivyo hata leo, ahadi zake za kimaagano hutuunganisha sisi na mafundisho ya kale ya Agano la Kale.

Tumeona kuwa, imani yetu ya sasa imeungana na Agano la Kale kwa mantiki kwamba tuna Mungu mmoja asiyebadilika. Sasa, tutazame kiunganishi cha pili kati ya imani ya Agano la Kale na imani ya Wakristo wa sasa; ukweli kwamba tunaishi katika ulimwengu uleule.

Ulimwengu ni Uleule

Kama tulivyoona hapo awali, ni rahisi kwetu kuona tofauti iliyopo kati ya kipindi chetu cha sasa na Agano la Kale. Lakini, ingawa mengi yamebadilika tangu kipindi hicho cha Israeli ya kale, bado tunaishi katika ulimwengu uleule. Tusijidanganye wenyewe kwa kudhani kuwa Agano la Kale liliandikwa kwa ajili ya ulimwengu mwingine. Ulimwengu ambao yamkini ulikuwa tofauti na huu wa kwetu leo. Ulimwengu wa Agano la Kale ulikuwa ulimwengu huu huu ambao mimi na wewe tunaishi leo. Tunashiriki historia ileile na matukio yaleyale pamoja na waumini wa Agano la Kale.

***Mazingira ya Kihistoria.*** Ukweli kwamba waumini wa Agano la Kale waliishi katika ulimwengu uleule kama tulivyo sisi leo, inajenga aina mbili ya miunganiko kati ya imani ya Agano Jipya na imani ya Agano la Kale. Kwanza, Agano la Kale hutoa mazingira ya kihistoria ambayo huelezea mazingira yetu ya sasa. Na pili, Agano la Kale hueleza hali sambamba ambazo *huakisi* hali yetu ya sasa. Hebu tuchunguze kile tunachomaanisha pale tunaposema kwamba Agano la Kale hutoa mazingira ya kihistoria kwa ajili ya uzoefu wetu wa imani.

Moja ya jambo lililo wazi kabisa, na ambalo ni sifa muhimu ya Agano la Kale ni kwamba; linaleta mazingira ya kihistoria kwa matukio na mafundisho katika Agano Jipya na katika ulimwengu wetu wa sasa. Matukio ya Agano la Kale hayakufanyika hewani. Siyo matukio ya kufikirika. Yalitokea katika historia halisi, na mengi yaliacha alama ulimwenguni ambazo zitadumu daima.

Kwa mfano, amri kumi walizopewa Waisraeli katika mlima Sinai zilijenga mazingira ya kudumu kwa ajili ya mafundisho ya maadili ya Agano Jipya. Hata tunaweza kuona mguso wa Amri Kumi katika mafundisho mbalimbali ya kimaadili katika ulimwengu wa sasa. Vile vile, uamuzi wa Mungu kumchagua Daudi kuwa kichwa cha utawala wa kudumu kwa ajili ya watu wa Mungu, kulidhihirisha maelezo ya kihistoria juu ya ukoo wa Yesu kuwa ni mwana wa Daudi. Na bila shaka, kama mwana wa Daudi, Yesu bado anabaki kuwa Mfalme juu ya vyote, yeye pekee ndiye ambaye anaweza kutupatia wokovu. Katika njia hizi na nyingine nyingi, Agano la Kale hutupatia mazingira ya kihistoria kwa ajili yetu leo hii.

***Hali Sambamba.*** Kwa upande wa pili, tunafahamu kwamba tupo katika ulimwengu ule ule sawa na waumini wa Agano la Kale. Kwa sababu, siyo tu kwamba tunatambua mazingira ya kihistoria kwa uzoefu wetu, bali pia tunaona hali nyingi ambazo ni sambamba kati ya Agano la Kale na nyakati za sasa.

Kama waumini wa Agano la Kale, tunaishi katika ulimwengu ulioumbwa na Mungu lakini umeanguka dhambini. Watu waaminifu katika Agano la Kale walikutana na upinzani kutoka kwa watu wengine na pepo wabaya, na sisi tunakabiliana na upinzani uleule leo. Katika Agano la Kale, watu walitegemea msaada wa Mungu ili kushinda. Hata sisi tunategemea msaada wake. Usambamba wa jinsi hii ni mwingi sana. Tukitazama zaidi ya tofauti za juujuu tu, tunaweza kuona kwamba tunaishi katika mazingira ambayo yanafanana sana na yale ya waandishi wa Agano la Kale na wasomaji wao.

Moja ya kipengele chenye msukumo sana katika Maandiko ni namna yanavyoonesha usambamba kati ya seti moja ya matukio ya awali na matukio ya baadaye. Manabii walilinganisha kutoka kwa Israeli katika nchi ya Misri na Israeli kurudi kwao kutoka utumwani. Mtume Paulo alionesha usambamba kati ya Israeli akielekea katika nchi ya ahadi na maisha ya Wakristo wakimfuata Yesu kuelekea katika mbingu mpya na nchi mpya. Yesu alihusisha uhusiano uliopo kati ya Musa kumwinua yule nyoka jangwani na namna yeye mwenyewe atakavyoinuliwa juu msalabani. Orodha inaendelea na kuendelea. Wanatheolojia mara kwa mara huita usambamba huu “taipolojia ya kibiblia.” Aina hii ya uandishi wa kibiblia hujikita katika kweli kwamba, matukio ya baadaye huenda sambamba na matukio ya awali. Na usambamba huu upo kwa sehemu kubwa kwa sababu tunaishi katika ulimwengu uleule kama watu wa Mungu katika Agano la Kale.

Pamoja na kuwa na Mungu yuleyule na ulimwengu uleule, pia tunaweza kupata muunganiko kati ya Agano la Kale na kipindi hiki cha sasa kwa sababu tunashughulika na aina ileile ya watu.

Watu ni Walewale

Kuna tofauti nyingi kati ya watu wa nyakati za Agano la Kale na wanadamu wa sasa. Lakini Maandiko Matakatifu yanatufundisha kuwa, sisi sote ni watu walewale. Tumeunganishwa na miendelezo muhimu ambayo ni msingi wa tofauti zetu na umoja wetu, hata kuvuka mipaka ya nyakati na tamaduni.

***Mfano wa Mungu.*** Zipo njia kama tatu ambazo zinaonesha kuwa, sisi ni watu walewale kama watu wa Agano la Kale. Wanadamu wote ni mfano wa Mungu; wote tumetenda dhambi; na watu wote wapo katika agano na Mungu. Kwanza, wanadamu wote, haijalishi ni lini au wanaishi wapi, wote ni mfano wa Mungu. Hili ni fundisho la wazi katika Agano la Kale na Agano Jipya pia. Katika Mwanzo 1:27 tunasoma maneno haya:

Mungu akaumba mtu kwa mfano wake, kwa mfano wa Mungu alimwumba, mwanamume na mwanamke aliwaumba (Mwanzo 1:27).

Katika Mwanzo 9:6 tunaona kwamba hata baada ya dhambi kuwa imeharibu ubinadamu, wanadamu bado ni sura ya Mungu. Hapo tunasoma:

Atakayemwaga damu ya mwanadamu, damu yake huyo itamwagwa na mwanadamu, maana kwa mfano wake Mungu alimfanya mwanadamu (Mwanzo 9:6).

Na zaidi ya hapo, Agano Jipya pia linathibitisha kwamba watu wote ni sura au mfano wa Mungu. Yakobo 3:9 inasema hivi:

Kwa huo [ulimi] twamhimidi Bwana Mungu Baba yetu, na kwa huo twawalaani wanadamu waliofanywa kwa mfano wa Mungu (Yakobo 3:9).

Na kama Paulo anavyoliweka katika 1Wakorintho 11:7:

Kwa sababu yeye [mwanamume] … ni mfano na utukufu wa Mungu (1Wakorintho 11:7).

**Mungu katika kumuumba mwanamume na mwanamke kwa mfano wake, tunaona kwamba ni kitu ambacho sisi sote tunafanana … wale wote walioishi katika Agano la Kale, Adamu na Hawa, wao wakiwa ni mwanamume na mwanamke wa kwanza. Na hiyo haijatoweka, na huo ndio msingi wa kufanana kwetu na watakatifu wote waliotutangulia na pia watu wote ambao wametutangulia.**

**— Rev. Timothy Mountfort**

Kuelewa nafasi yetu kama mfano wa Mungu, ni muhimu sana katika kufahamu kusudi la ufalme wa Mungu katika historia. Tutasema mengi kuhusu maana ya kuwa mfano wa Mungu katika somo lijalo. Lakini kwa sasa, itoshe kusema kuwa, tabia mbalimbali zinamtambulisha mwanadamu. Hapo zamani, kanisa lilijikita katika ukweli kwamba wanadamu wanategemeana, ya kwamba tuna uwezo fulani wa lugha, na kwamba tu viumbe vyenye maadili au hali ya dini.

Kwa kuzingatia ukweli kuwa Agano la Kale na Agano Jipya huthibitisha kwamba watu wote ni mfano wa Mungu, inatutahadharisha tusipuuze tofauti zilizopo kati ya watu wa nyakati za Agano la Kale na watu wa sasa. Bila shaka, sisi sote hutofautiana kwa namna nyingi mbalimbali, lakini yote katika yote, wale tunaoishi sasa hatutofautiani na watu wa kale. Ingawa hatuko sawa nao sana, tunaweza kuamini kwamba sifa ya utambuzi, uwezo wa kuwa na lugha, na maadili vinatambulisha maisha yao na hututambulisha na sisi pia. Walifikiri kama sisi tunavyofikiri, walielewa lugha kama sisi tunavyoelewa, walihangaika na maswali ya maadili na imani kama tunavyofanya sisi. Na kwa sababu hizi, tunaweza kuwa na ujasiri kwamba tunaweza kulitumia Agano la Kale katika maisha yetu. Watu walioandika kwanza na kulipokea walikuwa mfano wa Mungu, kama sisi tulivyo.

***Wenye Dhambi.*** Katika sehemu ya pili, sisi pia ni watu walewale kama wa Agano la Kale kwa sababu wanadamu wote wametenda dhambi. Tafakari maneno ya Warumi 3:12, ambapo Paulo alitoa katika Zaburi wakati akielezea hali ya dhambi ya watu. Aliandika:

Wote wamepotoka, wameoza wote pia; hakuna mtenda mema, la! Hata mmoja (Warumi 3:12).

Mtume Paulo aliweka wazi kwamba, watu wote wametenda dhambi. Na hili siyo fundisho la Agano Jipya tu. Katika 1Wafalme 8:46, Selemani anaeleza jambo lilelile wakati wa kuliweka wakfu hekalu aliposema:

Maana hakuna mtu asiyetenda dhambi (1Wafalme 8:46).

**Katika theolojia ya utaratibu, kuna fundisho hili lijulikanalo kama “ukengeufu kamili.” Na hiyo humaanisha katika ujumla wa mwanadamu, katika kuwaza kwake, hisia na tabia, yote yamefunikwa na dhambi ndiyo maana kuna dhana kuwa lolote alitendalo, hulitenda kwa kutotii amri za Mungu na viwango vitakatifu vya Mungu. Hivyo, ni kweli, kuna kitu hicho kinachoitwa asili ya dhambi.**

**— Dr. Luis Orteza**

Kwa sababu sisi ni wenye dhambi, mfano wa Mungu ulioanguka, siyo vigumu sana kwetu kuelewa kwa nini waandishi wa Agano la Kale waliongelea sana kuhusu dhambi. Tunaungana na watu wa Agano la Kale katika kiwango hiki kwa sababu tunafahamu kwamba sisi ni wenye dhambi, kama walivyokuwa wasomaji wa kwanza wa Agano la Kale na kila mmoja wetu amekuwa hivyo. Pia tunafahamu kwa nini Agano la Kale limejikita katika *ukombozi* wa wenye dhambi.

Tangu anguko la mwanadamu katika dhambi, watu wote wamekuwa katika hitaji la ukombozi. Ukweli huu pia hutuunganisha na ulimwengu wa Agano la Kale.

***Agano.*** Katika sehemu ya tatu, watu ni walewale kwa sababu nyakati za Agano la Kale, na za sasa, na hata leo, watu wote wameunganishwa na Mungu katika agano.

Agano la Kale na Agano Jipya mara zote huzungumza kuwa, watu wameunganishwa na Mungu kwa njia ya agano. Kama tutakavyoona katika somo lijalo, maagano kati ya Mungu na Adamu na Nuhu yanajulikana kuwa ni maagano ya “kiulimwengu” kwa sababu yalifanyika kwa ajili ya wanadamu wote. Maagano haya huwafanya watu wote kuwajibika kwa Mungu kama Mfalme wao mwema. Sehemu iliyobaki ya Agano la Kale imejikita katika maagano maalumu ambayo Mungu aliyafanya na taifa la Israeli, mara nyingi huitwa maagano ya “kitaifa.” Watu wa Israeli waliunganishwa na Mungu kwa maagano yake na Ibrahimu, Musa, na Daudi, na baadaye, agano jipya ambalo manabii wa Israeli walitabiri kuwa litakuja. Na sisi sote tupo katika hali hiyo sasa. Kila mtu ameunganishwa na Mungu kwa njia ya maagano yake na Adamu na Nuhu. Na kanisa la leo limeunganishwa na Mungu kwa njia ya maagano maalumu kati yake na taifa la Israeli katika Agano la Kale, na kwa njia ya Agano Jipya katika Kristo. Utakumbuka kwamba, katika Kutoka 19:6, Mungu alinena katika Mlima Sinai kuhusu mahusiano maalumu ya kiagano na Israeli kwa njia hii:

Nanyi mtakuwa kwangu ufalme wa makuhani, na taifa takatifu (Kutoka 19:6).

Katika 1Petro 2:9, mtume Petro alinukuu kifungu hiki, lakini alikitumia dhidi ya kanisa la Agano Jipya. Alisema:

Bali ninyi ni uzao mteule, ukuhani wa kifalme, taifa takatifu, watu wa milki ya Mungu, mpate kuzitangaza fadhili zake yeye aliyewaita mtoke gizani mkaingie katika nuru yake ya ajabu (1Petro 2:9).

Petro alitumia maneno ambayo Mungu alinena na watu wake maalumu wa agano, yaani Waisraeli katika Agano la Kale juu ya kanisa la Kristo. Alifanya hivi kwa sababu wafuasi wa Kristo sasa wameunganishwa na Mungu kwa agano jipya ambalo limo katika Kristo. Huu ni muunganiko wa imara ambao unagusa historia yote.

Kwa kuwa tumechunguza changamoto tunazopaswa kuzishinda katika matumizi yetu ya Agano la Kale, na pia kutathimini viunganishi kati yetu na Agano la Kale, ni vyema sasa tujadili maendeleo ambayo tunapaswa kuyatambua ikiwa tunataka kutumia Agano la Kale katika kipindi chetu cha sasa.

Maendeleo

Kama tulivyoona hapo awali, matumizi ya Agano la Kale katika maisha yetu kwa sasa lazima yaguse maendeleo ya kihistoria ambayo yalifanyika katika imani ya kibiblia, katika Agano la Kale na katika Agano Jipya. Agano la Kale, Agano Jipya na imani yetu ya Kikristo leo, vyote huwakilisha dini moja, imani moja. Hata hivyo, daima tunapaswa kutambua kuwa maendeleo ya aina mbalimbali yametokea.

Kuna njia nyingi za kuelezea maendeleo haya, lakini tutajadili aina kuu tatu: maendeleo ya nyakati, maendeleo ya kitamaduni, na maendeleo binafsi. Kwa kuanza, Mungu amejifunua yeye mwenyewe na mapenzi yake kwa watu wake katika zama au nyakati.

Nyakati

Historia ya Biblia ni simulizi ndefu ya namna ambavyo Mungu alivyojifunua mwenyewe kwa watu wake kwa mwendelezo kadiri historia ilivyoelekea kwenye kipindi cha ukomo wake wa kiungu katika Kristo. Zipo njia nyingi mbalimbali za kuchunguza historia hii, lakini njia iliyo bora zaidi ni kuigawa katika nyakati tofauti ambazo zinaendana na maagano ya Mungu na watu wake. Katika kila moja ya nyakati hizi za maagano, Mungu alijifunua mwenyewe kwa kiwango fulani. Kwa mfano, Mungu alijifunua zaidi kwa Nuhu kuliko alivyofanya kwa Adamu; alijifunua zaidi kwa Abrahamu kuliko alivyofanya kwa Nuhu; pia Musa alipokea ufunuo zaidi kuliko Abrahamu. Na Mungu alimpatia ufunuo zaidi Daudi kuliko Musa. Na katika nyakati za Agano Jipya, Mungu alijifunua zaidi kuliko hapo awali. Mwandishi wa Waebrania anasisitiza hoja hii katika Waebrania 1:1-2 alipoandika:

Mungu, ambaye alisema zamani na baba zetu katika manabii kwa sehemu nyingi na kwa njia nyingi, mwisho wa siku hizi amesema na sisi katika Mwana, aliyemweka kuwa mrithi wa yote, tena kwa yeye aliufanya ulimwengu (Waebrania 1:1-2).

Kama vile waandishi wa kibiblia, Wakristo pia wameigawa historia ya kibiblia katika vipindi au nyakati tofauti na kwa njia mbalimbali. Lakini kwa sehemu kubwa, Wakristo wamekiri kwamba, kipindi cha maendeleo makubwa katika historia ya kibiblia kilikuwa kati ya Agano la Kale na Agano Jipya. Mgawanyo huu wa vipindi ni muhimu sana katika kukazia neno la Mungu kwa kipindi chetu cha sasa. Na kwa miaka elfu sasa, Waristo wamejiuliza swali hili, “Ni kwa jinsi gani mafundisho ya Agano la Kale yanafaa katika kipindi cha Agano Jipya?

Wakristo wanaamini kwamba, Agano la Kale linafaa kwetu, lakini wamekuwa na njia nyingi za kutumia ujumbe wake katika nyakati zetu. Kwa upande mmoja, wapo wale wanaounga mkono mtazamo wa historia ya kibiblia kwa awamu. Wakristo hawa husisitiza hasa *tofauti zilizopo* kati ya kipindi cha Agano la Kale na Agano Jipya. Wanadhani kwamba, waumini wa sasa wanapaswa kutumia mafundisho ya Agano la Kale ambayo yanathibitishwa wazi katika Agano Jipya tu. Vinginevyo, Agano la Kale halina manufaa kwa wafuasi wa Kristo.

Na kwa upande mwingine, kuna misimamo iliyopita kiasi ambayo huunga mkono mtazamo usiofaa wa imani ya kibiblia. Wakristo hawa husisitiza *mwendelezo* wa vipindi vya Agano la Kale na Agano Jipya. Katika mtazamo huu, ikiwa Agano Jipya halikatai waziwazi au kuboresha fundisho la Agano la Kale, Wakristo wanawajibu wa kulifuata kama wale walioishi kabla ya Kristo.

Katika somo hili, tutaepuka mitazamo yote hiyo isiyofaa na badala yake tutasisitiza kile tunachoita “mtazamo wa kimaendeleo” wa imani ya kibiblia. Katika mtazamo huu, Agano la Kale lote lazima litumike kwa Wakristo wa Agano Jipya. Lakini pia lazima tukiri kwamba, kila kipengele cha Agano la Kale kilianzishwa kwa sababu ya kile Mungu alichokifanya katika Kristo. Mafundisho yote ya Agano la Kale hufaa kwa Wakristo, lakini mara zote kulingana na Agano Jipya.

**Mahusiano kati ya Agano la Kale na Agano Jipya, ni swali linalohitaji mjadala mrefu. Na ndivyo ilivyo hata leo hii, ni swali linalohitaji majadiliano sana. Na njia mojawapo tunayopendelea kushughulikia maendeleo haya ambayo tunayaita “ufunuo endelevu”, kwamba Mungu hakufunua kila kitu hapo mwanzo; historia ya maendeleo ya theolojia, ya mafundisho ya Agano la Kale likihusiana na Agano Jipya, kwa hakika ni swala la ufunuo kwa sehemu hapo mwanzo na kisha ufunuo kamili katika Agano Jipya pamoja na mafundisho ya Yesu na mitume katika kuandika uhalisia wa theolojia ya kanisa.**

**— Dr. Daniel Steffen**

Katika Wagalatia 3:24, Paulo alizungumzia mahusiano kati ya imani ya Agano la Kale na ile ya Agano Jipya kwa namna hii:

Kwa hiyo, sheria ilikuwa kama kiongozi wa kutufikisha kwa Kristo (Wagalatia 3:24).

Katika mstari huu, neno “kiongozi” ni tafsiri ya neno la Kiyunani *paidagogos* (παιδαγωγός). Neno hili hutumika kumaanisha mwalimu au mlezi ambaye anaweza kuelekeza, kuongoza na kuadabisha mtoto kadiri anavyokua kuufikia ukomavu. Hivyo, kama Paulo anavyoonesha hapa, mafundisho ya Agano la Kale yalikuwa kama maelekezo aliyopewa mtoto, bali mafundisho ya Agano Jipya ni kama maelekezo anayopewa mrithi, mtu mzima.

Wote tunajua kuwa, wazazi huwafundisha watoto wao mambo kama vile “Usiende mitaani.” “Kaa mbali na moto.” Lakini watoto wakiwa watu wazima, hatuwatahadharishi tena kutokwenda mtaani au kukaa mbali na moto. Hata hivyo, wao ni watu wazima siyo Watoto tena. Pamoja na hayo, bado wazazi wanatarajia kuwa watu wakubwa watakumbuka hekima na mafunzo ya utotoni. Tunatarajia watu wazima wakumbuke kuwa barabara na moto ni vitu hatari hivyo wawe makini. Kwetu sisi kumtendea mtu mzima kama mtoto ni ujinga. Lakini ni ujinga pia kwa watu wazima kusahau kile walichojifunza utotoni.

Kwa namna nyingi, Agano la Kale linafanana na mafundisho na maonyo ya utotoni. Liliandaliwa kwa ajili ya hali ya kiroho ya Waisraeli wa Agano la Kale kadiri walivyoendelea kukua na kukomaa kiroho. Agano Jipya ni maelekezo kwa wale wanaoishi baada ya ufunuo wa Mungu katika Kristo. Ikiwa sisi kama waumini wa Agano Jipya, tutalitii Agano la Kale kama watu wa Agano la Kale walivyofanya kwa kipindi hicho cha Agano la Kale, tutakuwa tunakana umuhimu wa Kristo. Lakini kama tutaikataa hekima iliyofundishwa katika Agano la Kale, tutakuwa tunakana maelekezo ya Kristo mwenyewe kuhusu mamlaka ya Agano la Kale. Hivyo, kama wafuasi waaminifu wa Kristo, lazima tutii mamlaka ya Agano la Kale, lakini tunapaswa kufanya hivyo kama watu ambao utimilifu wa nyakati umewajilia.

Pamoja na maendeleo ya nyakati, ikiwa tunataka kulitumia Agano la Kale katika kipindi chetu cha leo, lazima pia tuzingatie maendeleo ya kitamaduni.

Kitamaduni

Kadiri tunavyosoma Agano la Kale, ni lazima tuzingatie mfanano na utofauti uliopo kati ya vielelezo vya kitamaduni vinavyopatikana katika Agano la Kale, na vile vinavyopatikana katika ulimwengu wetu wa sasa. Ni vipengele gani vya kitamaduni vinavyoenda sambamba na vile vya nyakati za Abrahamu? Ni kwa namna gani utamaduni wetu hufanana na ule wa Daudi? Ni kwa namna gani utamaduni wa mwanadamu umebadilika kutoka katika siku za kale za Agano la Kale? Ni desturi na tamaduni zipi ambazo ni za tofauti? Lazima tujibu maswali haya kama tunataka kulitumia kikamilifu Agano la Kale katika maisha yetu ya sasa.

**Tunaishi katika karne ya 21, na tunaona utamaduni wetu na ule wa Agano la Kale unatofautiana sana. Hivyo, tunapaswa kuchambua kwa kina utamaduni wa kibiblia ili tuweze kufahamu vifungu vyake. Hivyo, namna tunavyofanya mambo ni tofauti sana na Agano la Kale. Tunahitaji kutazama muktadha na utamaduni wa Agano la Kale ili tuweze kufahamu kile Mungu anakifanya katika maisha ya watu wake katika Agano la Kale.**

**— Dr. Daniel Simango**

Siyo kuzingatia maendeleo ya nyakati na tamaduni tu, bali ili tuweze kulitumia Agano la Kale katika kipindi chetu cha sasa, ni lazima pia tuzingatie maendeleo kibinafsi.

Kibinafsi

Kuna hali ya kufanana na pia kutofautiana kwa watu wa Agano la Kale na watu wanaoishi katika ulimwengu wa sasa. Ikiwa tunataka kutumia vyema na kwa usahihi vifungu vya Agano la kale, tunapaswa kujiuliza maswali haya: Ni kwa jinsi gani maisha yetu yanalingana na yale tunayoyaona katika Agano la Kale? Tunamajukumu gani katika jamii? Majukumu hayo yanalinganaje na majukumu ya watu wa Agano la Kale? Hali yetu ya kiroho ikoje? Ni kwa namna gani mawazo, matendo na hisia zetu zinalingana na zile tunazoziona katika watu wa Agano la Kale?

Kwa kuzingatia mifanano na tofauti kati ya watu wa Agano la Kale na watu wa sasa, ndipo tunaweza kufahamu vizuri njia bora ya kulitumia Agano la Kale katika kipindi chetu cha sasa.

HITIMISHO

Katika somo hili, tumejiuliza kwa nini tusome Agano la Kale. Tumetambua ugumu tunaokutana nao kwa sababu ya utengano uliopo kati yetu na kitabu hiki cha kale, vikiwemo visababishi vya huo utengano na aina ya umbali tunaokabiliana nao.

Pia tumeona kwamba Agano Jipya linathibitisha kwa uhakika umuhimu wa Agano la Kale katika kipindi chetu hiki cha sasa, hasa kupitia mafundisho ya Yesu na Paulo. Na tumetoa muhtasari wa njia tunayopaswa kuifuata kwa kuzingatia changamoto, miunganiko na maendeleo yanayoambatana na matumizi sahihi ya Agano la Kale katika maisha yetu.

Mara nyingi sana wafuasi wa Kristo huridhika kwa kufahamu kidogo tu kuhusu Agano la Kale, na kuliona tu kwamba Agano Jipya ndiyo Neno la Mungu kwao. Lakini kama lilivyo muhimu Agano Jipya, halitatosha kwa Wakristo wanaotamani kukua katika imani zao. Tunalihitaji Agano la Kale pia. Ni kweli kwamba siyo kazi rahisi kusoma Agano la Kale, lakini linastahili bidii yetu. Agano la Kale ni Neno la Mungu. Na kama wanafunzi waaminifu wa Kristo, lazima tujidhatiti wenyewe katika Maandiko kama Kristo alivyojidhatiti mwenyewe katika hayo. Tukifanya hivyo, tutaona kwamba Agano la Kale ni zawadi ya ajabu tuliyopewa na Mungu ili kuifuata mahali popote na katika kipindi chote.

WAANDAAJI WA SOMO

**Dk. Richard L. Pratt, Jr. (Mwongozaji)** Ni Rais na Mwanzilishi Mwenza wa Huduma ya Milenia ya Tatu (Third Millennium Ministries). Amehudumu kama Mhadhiri wa Masomo ya Agano la Kale Katika Chuo cha Theologia cha Reformed Theological Seminary kwa zaidi ya miaka 20 na alikuwa mwenyekiti wa idara ya Agano la Kale. Mchungaji, Dk. Pratt husafiri sehemu nyingi kwa ajili ya huduma ya uinjilishaji na kufundisha. Alisoma katika Chuo cha Theolojia cha Westminster Theological Seminary, alipokea Shahada ya Udhamili M.Div, kutoka chuo cha Union Theological Seminary, na kupata Shahada ya Udhamivu Th.D katika masomo ya Agano la Kale kutoka Chuo Kikuu Cha Harvard University. Dk. Pratt ni Mhariri Mkuu wa Toleo Jipya la Kimataifa la NIV Biblia ya Kujisomea Roho ya Matengenezo na mtafasiri wa Tafsiri Mpya Iishio. Pia ameandika makala na vitabu mbalimbali ikiwemo, *Pray with your Eyes Open, Every Thought Captive n.k.*

**Mchg. Michael J. Glodo** ni Mhadhiri Mshiriki wa Masomo ya Kibiblia katika Chuo cha Theological Seminary Orlando, Florida.

**Dk. James M. Hamilton** ni Mhadhiri Mshiriki wa Theolojia ya Kibiblia katika Chuo cha The Southern Baptist Theological Seminary na mchungaji Mhubiri katika Kanisa la Kenwood Baptist Church.

**Dk. Thaddeus J. James, Jr.** ni Makamu wa Raisi Taaluma katika Chuo cha Birmingham Theological Seminary.

**Dk. Mark A. Jennings** ni Mhadhiri wa Agano Kipya katika Chuo cha Gordon-Conwell Theological Seminary.

**Dk. Robert MacEwen** ni Mhadhiri wa Masomo ya Biblia na Mkurugenzi wa Idara ya Theolojia ya Kichina katika chuo cha East Asia School of Theology, Singapore.

**Mchg. Timothy Mountfort** ni Mwalimu wa Taaluma katika chuo cha Western China Covenant Theological Seminary.

**Dk. Matthew Newkirk** ni Raisi na Mhadhiri wa Agano la Kale katika Chuo cha Christ Bible Seminary Okazaki, Japan.

**Dk. Luis Orteza** ni Mhadhiri msaidizi wa Ushauri katika Chuo cha Birmingham Theological Seminary.

**Dk. Philip Ryken** ni Raisi wa Chuo cha Wheaton College.

**Dk. Daniel Simango** ni Mkuu wa Chuo cha The Bible Institute of South Africa in Cape Town.

**Dk. Vuyani Sindo** ni Mhadhiri katika Chuo cha George Whitefield College huko Africa Kusini.

**Dk. Daniel Steffen** ni mhadhiri Mgeni katika Chuo Cha Seminario Teológical Centroamericano katika jiji la Guatemala.

**Dk. Peter Walker** amehudumu kama Mhadhiri wa Masomo ya Kibiblia katika Chuo cha Trinity School for Ministry, na Makamu Mkuu wa Chuo Mshiriki huko Wycliffe Hall, Oxford. Kwa sasa yeye ni Mwalimu huko Jerusalem Center for Biblical Studies.

**Dk. Stephen J. Wellum** ni Mhadhiri wa Theolojia ya Kikristo katika Chuo cha The Southern Baptist Theological Seminary.

**Dk. Stephen E. Witmer** ni Mhadhiri msaidizi katika chuo cha Gordon- Conwell Theological Seminary na Mchungaji Kiongozi wa ushirika wa Kikristo wa Pepperell, MA.